जयकान्त सिंह के तीन गो कविता – नया आ पुरान – Anjoria\nजयकान्त सिंह के तीन गो कविता – नया आ पुरान\nसितम्बर 7, 2015 जयकान्त सिंह जय, भोजपुरी कविता\n– डॅा० जयकान्त सिंह ‘जय’\nजेठ भाई के निहोरा\nकरऽ जन अनेत नेत, बबुआ सुधारऽ सुनऽ,\nतूँही ना ई कहऽ काहे होला रोजे रगड़ा ।\nआपन कमालऽ खालऽ, एनहूँ बा उहे हालऽ\nआर ना डरेड़ फेर, काहे ला ई झगड़ा ।।\nचूल्हे नू बँटाला कहीं, इज्जतो बँटाला बोलऽ,\nओठ सी के सुनऽ आजो ओही के जोगाइले ।\nभूँजा फांकी-फांकी पाँखी दिहली जो तोहरा के,\nजहाँ रहऽ फूलऽ फलऽ इहे गोहराइले ।\nबबुआ तूँ नीख खूब दिहलऽ बूढ़ारी में ई,\nटोक दीं त होई महाभारते नू तगड़ा ।।\nअपना ओह कइला के कइलीं का खोजी कबो,\nधके हाथ छाती पर तूँहीं खुद कहऽ ना ।\nअपने के देखऽ सुनऽ, हमरा के छोड़ बाबू,\nजीअ ताड़ऽ सुख से त, खुशी मने रहना।\nकहिहऽ निधड़के जो, काम पड़े हमरा से,\nआजो ना कुनेत नेत भाई भले बगड़ा ।।\nखेतवा में खटि खटि, खूनवा जराईं सोचीं,\nभाई पढ़ जाई दुख आई ना ई पँजरा ।\nदुनिया जो देखी-सुनी, दिन दशा हमनी के,\nनजर मिलाई का लगाई मुँहे कजरा ।\nसाँचो आज साँच लागे, सपना ना साँच होला,\nतबहूँ तोपिले जे ना पीटे केहू नगड़ा ।।\nतोहरा में बोलीले जे, हमरा में पारऽ भाँजी,\nआभी-गाभी मारेलऽ त हम का ना बुझीले ।\nइरखा करीं ना कबो, पाछ ना छोड़ेलऽ तबो,\nभागिले बचाके जान अपने से जुझिले ।\nतब काहे हमरा से टेंट तूँ बेसाहऽ ताड़ऽ,\nझूठ-मूठ काहे के लगावऽ रोजे लफड़ा ।।\nजेही पार लगलें बनवलीं, बिगड़लीं ना,\nकइसे के बिधना हमार ऊ बिगड़िहें ।\nहँकलीं ना माल कबो, केहू के जिरात में त,\nभला अनसोहात केहू काहे मोर लसरिहें ।\nअटल ई आस बिस्वास बाटे कान दीहऽ,\nजुड़ी नाहीं घीव त ना घटी कबो अँखड़ा ।।\nधने धन बाटे मन, सुख से जिएलऽ सुनी,\nरहितऽ बेकार त कपारे नू खइतऽ ।\nपेट काटी जेठ के धरम जो ना रखितीं त,\nहेंगऽ नानू हमरा के आँखि तूँ देखइतऽ ।\nधन के बढ़ल नीक, मन बढ़ी करी दीक,\nमनवा के धनवा, ना टिके जन अगड़ा ।।\n(17 जुलाई, 1989 के लिखल)\nससुरारी के सबख बुताइल\nमोका मिलल जाये के भाई का ससुरारी\nमहटिअइतीं त कइसे, रहे हमरो लाचारी\nएगो दिन भादो के, रास्ता कींच कादो के\nबिरेक रहे साइकिल के सुनी कुछ ढीला\nखाला में ढुल गइल, हो गइनी गीला\nमान-आदर तह भइल, जवन कबो ना भुलाई\nलिखल जाए त एगो ग्रंथे लिखाई\nभइल शुरु बतकही निकले लागल पम्पा पर पम्पा\nमिलली सारी खिलल चमेली सरहज मुस्काइल चम्पा\nलगली सरहज सराहे, हमहूँ लगनी ढाहे\nबात बात में लेवे लगनी चुस्की\nनइकी सरहज भीतरे छोड़े मुस्की\nभइल गदबेरा, कहनी चले के बात\nझटसे उठल नइकी सरहज,\nधइलस दहिना हाथ\nमुँह चुनिया के धरवलस किरिया\nगँवे गँवे आके सट गइल भिरिया\nफेर चीकन चेहरा हँसमुख बोली\nपाके मन मिजाज केकर ना डोली\nरुक गइनी रात के अब ना सुनी बात के\nसुतेला मिलल रात के एगो उपास खटोला\nफेर हमहीं रहीं जागल, निसबद रहे टोला के टोला\nजब लगलें स मच्छर आपन आपन छड़ पिजावे\nहमहूँ लगनी उठके हनुमान चलीसा गावे\nओहू फे ना तिराइल त काली माई के गोहरावे\nआह रे राम! भइल काली के किरपा,\nनिकललें स खटमल खटोला से बनबना के\nधावा बोल देलें स आपन आपन टेंगुड़ा टनटना के\nनीचे खटमल खीचे खून\nऊपर मच्छर का दोसरे धून\nलगे रहे ना टरच बती\nखटमल पाटल रती रती\nका कहीं, छनेभर में अंगे अंग पाट गइलें स\nबिखियाइल माटा नियन किटकिटा किटकिटाके धइलें स\nभुला गइल फेर सारी सरहज के हँसी खेल\nरात अंहारा चुवे ओसारा तिसरे में ई बड़का झमेल\nकेहुँग केहुँग कटनी रात\nअब सुनी आगे के बात\nदोसरा गाँव में गइनी तब भइल अँजोर भिनसार\nअपना दुअरा बइठल रहले हमार पुरान इयार\nनिहोरा पाती कइलें कइनीं दुअरा नास्ता\nफेर पूछलें जे भोरहीं भोरहीं कइसे धइलऽ ह कवि रास्ता\nकुल्ह कहानी सुनके इयारो रहस भकुआइल\nकहनी जे सारी सरहज के सइंतल सवख बुताइल.\n(सन् १९८५ – ८६ के लिखल बहुत अइसन कविता बाड़ी सब, जवना के पढ़ल अब लरिकाही बुझाला. ओही में के ई कविता रहल जवना में अपना बड़ भाई का ससुरारी के भोगल अनुभव बा – जयकान्त सिंह ‘जय’)\nआ आखिर में एगो\nसमसामयिक भोजपुरी गीत\nकेकरा कोसीं केकरा के सराहीं,\nमुँह फेरीं केकरा से, केकरा के चाहीं\nआस बिस्वास टूटल खातखात धोखा\nओकरे से दागा मिलल जेके देनी मोका ।\nऊ त खुशहाल बाड़ें, हमरा तबाही।।\nभइंस आगे बीन के बजावल बकवासी ।\nकुकुरे सियार के बा कुंडली में कासी।\nबकुला दे भासन, हंस पीटे बाहबाही ।।\nबनरा के चाल धइलें जनता अनाड़ी\nनेतवा नचावे तबसे बनके मदारी\nठग ना उपास पड़ी, लोभी भइलें दाही ।।\nकेहू देखे जात धरम, भाई आ भतीजा\nचुनाव में बिकाये वाला, सोंचे ना नतीजा\nठग के ठगे में भला केकरा मनाही।।\nईशु स्मृति शोक गीत


नुक्ता का हेर फेर से खुदा जुदा हो सकेलें (बतकुच्चन – १२०) – Anjoria\nAug 1, 2013 बतकुच्चन\nउर्दू के जानकार जानेलें कि कइसे नुक्ता का हेर फेर से खुदा जुदा हो सकेलें. उर्दू के एगो खासियत ह कि बहुते मात्रा लिखल ना जाव बूझ लिहल जाला. जे जानकार होला से त बड़ा आराम से पढ़ ली बाकिर नवसिखिया आदमी भुलाए गड़बड़ाए लगीहें. एक जमाना में जब लोग के आदत रहुवे किताब पत्रिका पढ़े के तब के बात ह. समाचार पत्रिका दिनमान में शमशेर बाहादुर सिहं उर्दू सिखावत रहलें आ उनका लिखला का चलते हमहू थोड़ बहुत अलिफ बे ते सीखे लागल रहनी. भाषा कवनो मजहब के ना होखे समाज के होला. अब रउरा सभे सोचत होखब कि आजु ई हम कवन पचरा ले बइठनी. से लवटत बानी बतकुच्चन का तरफ. आजु के बतकुच्चन ला भूमिका बनावे खातिर नुक्ता वाला चरचा जरूरी रहुवे. भाषा के खासियत होला कि गिनले चुनल वर्ण से पता ना कतना शब्द बना लेले. अंगरेजी में छब्बीसे गो वर्ण बा बाकिर शब्द गिने चलब त हजारों मे मिल जाई आ मतलब लाखो में.\nदोसरा भाषा जइसने भोजपुरीओ में ई खासियत बा. तनी मनी विराम अर्धविराम का फेर में अर्थ के अनर्थ होखत देर ना लागे. बाकिर कुछ शब्दन के प्रयोग में हमनी का अकसर लापरवाही बरत दीहिले जा. जइसे कि बाकि आ बाकी में. एह बात के हम पहिलहू रेघरिया चुकल बानी बाकिर आजु फेर दोहरावे के मन कर गइल काहे कि बड़का बड़का साहित्यकारो लोग का लेखनी में ई लापरवाही देखे के मिल जा ता. वइसही भोजपुरी के एगो खासियत के आए दिन दुरुपयोग होत रहेला जइसे कि विकारी चिह्न के. एहिजो ध्यान दिहला के जरूरत होखी. चिह्न आ चिन्ह. चिह्न चिन्हे में मदद करे ला अपना चिन्हासी से. कहल गइल बा कि ना चिन्ह त नया कीन. मतलब कि अगर रउरा कवनो चीझ क बारे में पूरा जानकारी ना राखीं त बढ़िया रही कि नया खरीद लीं. पुरान सेकन्डहैन्ड जानकारन ला होला. अब चिन्हे आ चिह्न के बात हो चुकल त चलीं लवटल जाव विकारी चिह्न पर.\nविकारी चिह्न अंगरेजी के ऽ जइसन होला आ एकरा के लगावे के मतलब होला कि पहिले वाला वर्ण पर तनी जोर दिहला के जरूरत बा. एकर महत्व जाने के होखे त रहता आ रहऽता के फेर देख लीं. बाद वाला रहऽता के मतलब भइल कि रह ता जबकि पहिले वाला रहता रास्ता ला इस्तेमाल होखी. एहसे अगर सही जगह विकारी चिह्न ना लगावल गइल त मतलब समुझे में दिक्कत आ सकेला. बाकिर एह विकारी चिह्न के कई बेर अतना बेसी इस्तेमाल होखे लागेला कि उहो ओतने बाउर लागे लागेला जतना राजनीति में सेकूलरिज्म के इस्तेमाल. दाल में नीमक डालल जरूरी होला. बे नीमक के दाल बेसवाद लागी बाकिर एकर मतलब ई ना कि भर दाल नीमके डाल दिहल जाव. सेकूलरिज्म के बेजा इस्तेमाल सेकूलर के अवधारणा के कमजोर कर दी. वइसंहीं विकारी चिह्नो के इस्तेमाल. हम कवनो तरह व्याकरण के जानकार ना हईं बाकिर शब्दन के सही इस्तेमाल के एगो कामन सेंस का हिसाब से बतियाइले. सोचीलें कि विद्वान लोग रिएक्ट करो त कुछ आपनो जानकारी बढ़ो. अब विकारी चिह्न के इस्तेमाल का बारे में सोचे लगनी कि अगर एकरा जगह ओह शब्दन के अलग अलग लिखल जाव तबो काम चल सकेला. बाकिर एहिजा फेर सावधान रहे के पड़ी. काहे कि कहे ला आ कहेला के मतलब बदल जाला. कहेला मतलब कह ता जबकि कहे ला के मतलब होला कहने के लिए. आ अब चलता आ चल ता के उदाहरण देत कहल चाहब कि हम चलता ना हईं बाकिर अब चलऽतानी. आ एह आखिर वाला चलऽ में अविकारी चिह्न लगवला बिना ऊ भाव ना आ पाई जवन आवे के चाहीं.


बिहार विधानसभा चुनाव के तिसरका दौर पूरा – Anjoria\nOct 29, 2010 बिहार चुनाव\nबिहार विधानसभा चुनाव के तिसरका दौर में काल्हु अड़तालीस सीटन खातिर तिरपन फीसदी मतदान का साथे पूरा हो गइल. ई पूरा दौर बिहार के भोजपुरिया इलाका में रहुवे जवना में छपरा, सिवान, गोपालगंज, बेतिया, मोतिहारी में काल्हु वोट डालल गइल. आरा भोजपुर बक्सर भभुआ के मतदान अबही बाकी बा.\nकाल्हु का मतदान में नक्सलियन का डर से रामनगर, वाल्मीकिनगर, पातेपुर में मतदान के काम साँझ तीन बजे ले पूरा मान लिहल गइल जबकि बाकी तरैया, आ अमनौर में चार बजे ले वोट पड़ल. बाकी जगहा साँझ पाँच बजे ले वोट डालल गइल.\nकाल्हु का मतदान में पुर्व मुख्यमंत्री राबड़ी देवी, मौजूदा मंत्रियन वृषण पटेल, रेणु देवी, रामप्रवेश राय, रामचंद्र सहनी, आ व्यासदेव प्रसाद का साथे पूर्व मंत्रियन जनार्दन सिंह सिगरीवाल, चन्द्रमोहन राय, विजय शंकर दूबे, विश्वमोहन शर्मा आ वीणा शाही के भाग्य के फैसला मतपेटी में बन्द हो गइल.\nकाल्हु कांग्रेस के पाँव गो नेता के बेगूसराय का एगो होटल से साढ़े छह लाख रुपया का साथे गिरफ्तार कर लिहल गइल. बाद में ओह लोग के निजी मुचलका पर छोड़ दिहल गइल बा.तरैया के निर्दलीय उम्मीदवार मुन्द्रिका राय, अमनौर के निर्दलीय उम्मीदवार अवधेश सिंह, आ बनियापुर में सहाजितपुर के मुखिया उमेश प्रसाद के नगदी का साथे गिरफ्तार कइल गइल बा. ओह लोग पर मतदाता का बीचे रुपिया बाँटे के आरोप बा.


जिंदगी युद्ध ना उत्सव ह – Hum Bhojpuria\nआ दिमाग! ....दिमाग के का कहल जाव! एकरा में त देहियो ले बड़हन कुरुक्षेत्र बा। जगला त जगला, सुतलहूँ बेर सपनवो में दुनिया भर के युद्ध आ बुदबुदाहट। भले ई लड़ाई मैदान में नइखे होत, तबो मानसिक लड़ाई त चलिये रहल बा। वैज्ञानिक मान्यता के हिसाब से एकरो असर किडनी, लिवर आ सँउसे देह पर पड़ेला।\nआ रउरा साथे समस्या ई बा कि रउरा रचब कि इन्हनी से अझुराइब! आपने एगो दोहा मन परत बा -\nकुकुरो पीछे पड़ गइल, कउओ कइलस काँव...\nअभी त हमनी के सार्थक युद्ध के जरूरत बा। मनुष्य के अस्तित्व खातिर ....आ वृहत्तर अर्थ में प्राणी जगत के अस्तित्व खातिर।\n« कोरोना के हाहाकार तबो अल्लू अर्जुन के पुष्पा के शानदार कारोबारयुद्ध के विरूद्ध खड़ा होखे भारत »


“नीच” मणिशंकर के कांग्रेस वापस लिहलसि – टटका खबर\nAug 19, 2018 मणिशंकर\nनयी दिल्ली 19 अगस्त. कांग्रेस अध्यक्ष राहुल गांधी शनिचर का दिने अपना निकालल नेता मणिशंकर अय्यर के फेरु से अपना गोल में शामिल क लिहलें. गुजरात चुनाव का बेरा मणिशंकर नरेन्द्ग मोदी के नीच आदमी बतवले रहलें जवना का बाद कांग्रेस उनका के अपना गोल से बाहर निकाल दिहले रहुवे.\nअब सोशल मीडिया पर पढ़े के मिलत बा कि पाकिस्तान जा के ओहिजा के सेनाध्यक्ष के अँकवारी भरे वाला पंजाब सरकार में मंत्री नवजोत सिंह सिद्धू पाकिस्तान से मणिशंकर का तरफदारी में हुक्मनामा ले के आइल बाड़ें आ कांग्रेस ओकर पालन फटाफट कर दिहलसि.\nवइसे आधिकारिक रूप से कांग्रेस के महासचिव अशोक गहलोत के कहना बा कि अनुशासन समिति मणिशंकर के निलम्बन रद करे के सिफारिश कइले रहुवे जवना के राहुल गाँधी मान लिहलें आ मणिशंकर के फेरु से कांग्रेस में शामिल कर लीहल गइल बा.


काम का चक्कर में खाइल भुला देले विनय आनन्द – Anjoria\nकाम का चक्कर में खाइल भुला देले विनय आनन्द\nअपना समय के पाबन्दी वाली छवि बरकरार राखत भोजपुरी सिनेमा के सुपर स्टार विनय आनन्द में अबही ले स्टार वाला नखरा नइखे आइल. काम पर समय से पहुँचे खातिर ऊ खाना नाश्ता छोड़ के चल देले. कई बेर त इहो होला कि ऊ गाड़ी चलावत रहेले आ उनकर सहायक उनुका के नाश्ता करावत रहेला. पिछला दिने चाइना क्रीक में देर रात ले “एलान ए जंग” के शूटिंग का बाद अगिला दिने फिल्म सिटी में अपना शूटिंग खातिर ऊ ठीक नौ बजे चहुँप गइले. ई देख पूरा युनिट के लोग दंग रह गइल. निर्देशक रवि सिन्हा विनय आनन्द के एह बात खातिर प्रशंसा करत कहले कि ऊ विनय आनन्द का साथे तीन गो फिल्म कर रहल बाड़े आ काम करे में आनन्द आवत बा. विनय आनन्द अपना काम का प्रति समर्पित कलाकारन में गिनल जाले आ सभे एह खातिर उनकर आदर करेला.\nरंगबाज के गाना के रंग चारो ओर पसरल बा


जनगीत आ भोजपुरी जनगीत – भोजपुरी साहित्य सरिता\nजनगीत में जन आ गीत एक साथे बा।एह में जन पहिले बा आ गीत बाद में।एह पहिले आ बाद के जवन मतलब ह तवन ई ह कि जन के कंठ में गीत बसेला,ओकर हिया से गीत फूटेला।जन आ गीत के जुगलबन्दी में पूरा जीवन धड़केला।राग-रंग के साथे विरह-बिछोह,दुख-तकलीफ आ जीवन-संघर्ष।सज्जी समाज मय नाता-रिश्ता के साथे।जनगीत कवनो एगो भाषा आ देश के चीज ना ह।हर देश हर भाषा में पावल जाला।हँ, ओकर रूप आ अभिव्यक्ति अलग -अलग होला आ बहुत कुछ आश्चर्यजनक रूप से मिलतो जुलत होला।जनगीत के हालाँकि एगो खास अर्थ में आज जानल जाला,ओही अर्थ में ओकर स्वीकृति मिलल बा।1970 के बाद जब नुक्कड़ नाटक के दौर शुरू होत बा, ओही के आसपास गीत के एह कांसेप्ट देने साहित्यिक जन के ध्यान गइल।रचना-आलोचना के लेके नया चिंता आ चिंतन के साथे ‘लघु पत्रिका’ एही दौर में एगो सार्थक हस्तक्षेप के संगे अइली स।जन आन्दोलन एह सबके पृष्ठभूमि में रहे।जनगीत एही दौर में जन आंदोलन के जगह,जरूरत,धार आ विस्तार के समझ आ चिंता के साथे गीत -लोकगीत के जमीन पर आकार लेत लउकेला।हिंदी के जवन नवगीत ह, ओकरे तर्ज प भोजपुरियो में नवगीत आइल। जनगीत ओह के बाद चरचा में आइल आ अपना समूचा कथपद में ऊ एकरो से संवाद के साथे आइल।देखल जा सकेला कि जनगीत जनभाषा भोजपुरी के साथे साथ हिन्दियो में लिखाइल।आ अउरियो कुल्हि भाषा में।ई समुझल जरूरी बा कि जनगीत के सम्बंध जन,जनभाषा आ जनसरोकार से बा।एह प विचार करत एहिजा एगो बात देने ध्यान जाए से नइखे रहत कि हिंदी के जनभाषा मानल जा सकेला कि नाहीं। उत्तर जदी ना में होई त! त,ई कि जनगीत आ जनभाषा वाली बात सही नइखे।बाकी ई त एगो ऐतिहासिक सचाई बा कि जनगीत हिन्दियो में खूब लिखाइल बा आ खूब मशहूर भइल बा।खूब जनप्रिय।साथे साथ इहो कि जनगीत चर्चा-परिचर्चा में आइल पहिले हिंदिये के हलका से।एहिजा देखे के चाहीं कि हिंदी के जनगीत भाषा के स्तर प परिनिष्ठित हिंदी के अस्वीकार आ जनभाषा के स्वीकार के साथे आइल।भोजपुरी क्षेत्र के हिंदी-जनगीत भोजपुरी के तरफ ना खाली झुकल बलुक बहुते आत्मीय रिश्ता बनवलस।अइसन कि भोजपुरियाइन लागे लागल।जन आ जनसरोकार से संवाद जनगीत के अनिवार्य शर्त ह।एही के नाते हिंदी में जनगीत खूब जमल आ हिंदिओ जन जन तक पहुँचल।आ भोजपुरी में त जनगीत के पुरहर स्पेस मिलल।पहिले से जवन रहे (गीत,लोकगीत)तवना के नया दिशा,चेतना आ एगो अभियान मिल गइल।पहिले से लोकगीत रहे।भोजपुरी के जनगीत भोजपुरी लोकगीत से बेशक आगे के चीज ह , बाकी, ओकरा से ऊ एकदम अलग ना ह।अलग देखल ठीको ना होई।काहे कि फॉर्म के स्तर पर जनगीत जे बा ऊ लोकगीत से बहुते कुछ लेले बा।लोकगीत के जतना ले रूप बा,धुन आ लय – पूरा टेकनीक,जनगीत ओह सबके अपनाके चलल।कजरी, सोहर,चइता, बिरहा,खेलौना, जँतसार,फगुआ,लोरकी सब।अतने ले ना जनगीत एह सबके आपुस में मिला के प्रस्तुति के ना खाली नया फॉम तलसलस, बलुक प्रभावी आस्वाद के साथे युगसत्य के सम्बोधित कइलस।एहिजा तुरत उदाहरण के रूप में प्रकाश उदय के कुछ गीतन के देखल जा सकेला।एके गीत में हिंदी आ भोजपुरी दूनो आ संगही एके में कई गो धुन- ‘नखरे देखो धोती में जारबन लगी’ , ‘काहो का हालचाल’ आ ‘घुस जा पूत समंदर में’।\nजनगीत के जनवादी गीत भी कहल जाला।एक दौर में नुक्कड़ो नाटकन में एह गीतन के खूब इस्तेमाल भइल बा।कवनो-कवनो नाटक में त गीत नाटक के हिस्सा बा।एकरा अलावा नुक्कड़ नाटक खातिर मजमो जुटावे में एह गीतन के खूब इस्तेमाल भइल बा आ आजो हो रहल बा।एह गीतन के जरिये समसामयिक सवालन के जनता के बीचे ले जाए के जरूरी काम आजो हो रहल बा।स्थानीय सवालन के साथे साथ राष्ट्रीय-अंतरराष्ट्रीयो सवाल एह माध्यम के जरिये जनसमूह तक सीधे पहुँचेला।एकर रचना करेवाला लोगन में पढ़ल-लिखल से लेके अनपढ़(स्कूली तौर प)तक के बहुत महत्वपूर्ण भूमिका बा।उच्च शिक्षाप्राप्त गोरख पांडेय बाड़न आ साथे साथ दुर्गेन्द्र अकारी जे आपन डिग्री खुदे बतावेलें -‘एल.एल.पी.पी.’।जनसामान्य में ई एल.एल.पी.पी.खूब प्रचलित बा जेकर फुलफार्म ह–“लिख लोढ़ा पढ़ पत्थर”। बाकिर उनकर एल.एल.पी.पी. कबीर के ‘मसि कागद छुवौ नहीं” जस बा जवना में ज्ञान जीवन,समाज आ अनेक तरह के बहस आ संघर्ष से हासिल बा। गोरख पांडेय भी आपन उच्च शिक्षा से अर्जित ज्ञान के जनता के जीवन आ संघर्ष से एकाकार कई के गीतन के रचना कइलें।उनके गाँव के दलित समुदाय के एगो आदमी बातचीत में बतवलस कि पांडेय जी(गोरख) हमनी किहाँ बइठत रहलें हमनी से गीत सुनत रहलें आ आपनो लिखल सुनावत रहलें।गोरख जी सुनत-सुनावत जन के भीतर के ताप आ बेचैनी समझत रहलें।\nउन्नीस सौ सत्तर के बाद बड़ी तेजी से जनगीत जन से जुड़े, संवाद बनावे के माध्यम बनल।शहर के नुक्कड़ से गाँव के टोला-टापर आ आम आदमी के बइठकी तक पहुँचल।1980-85 के बाद त बिहार के भोजपुरी -क्षेत्र के हर गाँव के गरीब टोली तक ई जगह पा चुकल रहे।भोजपुरी क्षेत्र के बाहरो भोजपुरी जनगीत जनजुबान प चढ़ि गइल रहे।यू.पी.के बनारस चंदौली, गाजीपुर,बलिया,आजमगढ़,सोनभद्र तक।माने जहाँ जहाँ जनांदोलन रहे, किसान-मजदूर संगठन आ संघर्ष रहे, उहाँ -उहाँ जनगीत रहे।बिहार के भोजपुर के सिकरियाँ गाँव के साहेब राम आ झगरू राम के बैंड पार्टी रहे।दूगो पार्टी।शादी भा कवनो उत्सव के मोका प ई लोग सट्टा प जात रहे।दूनो जना के टीम के कलाकार ओह समय इंडियन पीपुल्स फ्रंट से जुड़ल रहे। पारम्परिक-प्रचलित गीतन के बीच-बीच में बहुते भाव के साथे जनगीत गावत रहे लोग।गोरख पांडेय,रमता जी,विजेंद्र अनिल,दुर्गेन्द्र अकारी,कृष्ण कुमार निर्मोही के दर्जनों गीत एह लोग के कंठस्थ रहे।कुछ त ई लोग अपनहूँ से बना लेत रहे।फगुआ-चइता के मोको प पारम्परिक गीतन के साथे जनगीत।माइक प अनाउंस क के।ऊ लोग एह गीतन के जनवादी गीत कहत रहे।ओह बखत आरा में “युवानीति” नामके एगो नाटक टीम रहे जवन कि शहर के साथे साथ गांवागाईं नाटक आ गीत प्रस्तुत करत रहे।पटना के “हिरावल” आ “कोरस” आजो ई काम क रहल बा।संतोष झा हिरावल के कलाकार हवें।हिरावल के गावल गीत यू ट्यूब प सुनल जा सकेला।जनचेतना एह गीत के केंद्र में बा।कहल उचित रही कि जनगीत वाम जनवादी राजनीति के सांस्कृतिक अभियान के जरूरी हिस्सा ह।हर धरना,प्रदर्शन,रैली,नुक्कड़ सभा में ई गीत आपन बखूबी भूमिका निभावत रहे।आंदोलन से जुड़ल मेहरारुओ कुल्हि गीत बना -गा लेत रहे लोग।ई गीत ओह समय के जरुरत रहे।आजो एकर जरुरत बा।ओह दौर में एकर जतना पहुँच-पसार रहे,ओतना त नइखे बाकी ई कमबेसी अबहियों बा।नया गवनिहार में चंदन तिवारी आ उनकर टीम एह गीतन के गा रहल बा लोग।एह दौर में , खासकर नोटबन्दी के लेके कुछ नीमन गीत लिखाइल बा।2014 के बाद के राजनीतिक जाल-फरेब आ सत्ता के जनविरोधी रीति-नीति के लेके भोजपुरी में कइगो नीमन गीत देखे-सुने के मिल रहल बा।कृष्ण कुमार निर्मोही,संतोष सहर,सुमन कुमार सिंह के कुछ गीत बहुते दमदार बा।संतोष सहर के नोटबन्दी प एगो गीत ह–“कइलन नोटबन्दी टूटल हमनी प अफतिया/ मोदी घतिया\nकइलन।” ई गीत ‘समकालीन जनमत’ में छपल रहे।\nबात जब एह गीतन के छपे प आइल त कुछ अउर कहे के बा।समय -समय एह गीतन के पुस्तिको छपल बाड़ी स।कबो इप्टा से त कबो जन संस्कृति मंच से त कबो प्रलेस,जलेस से।ओह में हिंदी,भोजपुरी सहित अउरी भाषा के जनगीतन के जगह मिलल बा।गीतकार शैलेन्द्र,फैज,शलभ श्रीराम सिंह,बली सिंह चीमा,गोरख,जमुई खां आजाद,विजेंद्र अनिल के साथे दोसरो भाषा के गीतकार लोग के गीत बा।अतने ले नाहीं,कुछ पोपुलर लोकगीतो के जगह मिलल बा।कुछ साल पहिले जसम से ‘नया विहान’ नाँव से एगो पुस्तिका आइल बा जवना में रमता जी ,विजेंद्र अनिल आ प्रकाश उदय के भी गीत बा।हाले में नचिकेता के संपादन में एगो समृद्ध गीतकोश छपल बा।एह के देखे के चाहीं।प्रकाशन के मामिला में बड़ा कठिनाई बा।रमता जी के ‘ हमार सुनीं’ नाँव से बस एके गो संग्रह छपल बा जसम के तरफ से जेकर भूमिका संतोष सहर लिखलें बाड़न।ओह में उनकर कुछ चुनल गीत बा हिंदी आ भोजपुरी के।पहिला खण्ड हिंदी गीतन के बा आ दूसरा खण्ड भोजपुरी गीतन के।रमता जी के गुजरला एगारह साल से बेसिये भइल बाकी उनकर दोसर कवनो संग्रह ना छपल।वजह सभे बूझत बा।संतोष सहर महत्वपूर्ण काम कइले बाड़न कि रमता जी के घरे जाके उनकर अप्रकाशित रचना कुल्हि एकट्ठा क लेले बाड़न।100 से अधिक गीत उनका मिलल बा।रमता जी के गीतन के विषय के विविधता देखे जोग बा।देखल जाए कि रमता-समग्र कब आवत बा।संतोष सहर अउर एगो काम कइले बाड़न।दुर्गेन्द्र अकारी के गीतन के खोज के सुरक्षित रख लेले बाड़न।उनकर डायरी हमहूँ देखलीं।एगो जनगीतकार के रचना-प्रक्रिया ओह डायरी से समझ में आ रहल बा।ओह जनगीतकार के जेकर जिनगी गरीबी आ जनांदोलन में बीतल।जनांदोलन में जेल जाए के परल, जमींदार आ पुलिस के मार खाए के परल।अपना एगो गीत में लिखत बाड़न-“टूटल टाँग अकारी देखावे।”आपन गरीबियो के ऊ गीत में ले आइल बाड़न।बाकी ऊ अपना के ओह में कम देखवले बाड़न, देखा के सहानुभूति बटोरल उनका पसन ना रहे।सुधीर सुमन उनका बारे में लिखले बाड़न जवन समकालीन जनमत में छपल बा।उनका बारे में प्रकाश उदय भी लिखले बाड़न।अपना आलेखन में उनकर चर्चा प्रमुखता से कइले बाड़न।एहिजा हम आपन लिखल के चर्चा ठीक नइखीं समझत।अकारी जी के दूगो पुस्तिका हमरा भिरी बा।एगो ह-‘ मुकाबला’ आ दोसर ह ‘चाहे जान जाए’।’मुकाबला’ के भूमिका रमता जी लिखले बाड़न।अकारी जी आपन गीतन के पातर पुस्तिका छपवा के खुदे जुलूस आ रैली में ले आवत रहलें आ डेढ़-दू रूपया में बेंचत रहलें।ऊ कुल्हि एक जगह हो जाये त ठीक रही।अकारी जी राजनीतिक कार्यक्रम में जरूर शामिल होत रहलें।उनकर अधिकांश गीत हम कार्यक्रमे में सुनले बानी।ऊ कवि गोष्ठी में कबो नइखन लउकल।बाकी,जूझ में कबो पीछा नइखन हटल।ऊ लिखले बाड़न-“जीये के बा त लड़े के होई मुँह प।”विजेंद्र अनिल गीत-गजल के साथे साथ कहानियो लिखत रहलें।उनकर कई गो कहानी-संग्रह छपल बा।ऊ जनवादी गीतकार के साथे चर्चित जनवादी कहानीकारो रहलें।उनका गीतन के पुस्तिका रहे-” उमड़ल जनता के धार”।एकर कवर पेज चार प संतोष सहर के एगो टिप्पणी रहे।अरविंद कुमार जी बनारसी प्रसाद भोजपुरी साहित्य योजना के अंतर्गत उनकर गीतन के एगो पुस्तिका छपलें रहलें-‘विजेन्द्र अनिल के गीत’।बाद में एगो किताब आइल अरविंद जी के संपादन में -‘हम कबीर के बानी’।अनिल जी के गीत जनांदोलन के धार रहे।बरियार मोरचा बनावे के आह्वान – “मोरचा बनावs बरियार कि शुरू भइलें लमहर लड़इया हो।” विजेंद्र अनिल प एगो आलोचनात्मक किताब बा- ‘विजेंद्र अनिल होने का अर्थ’।ई किताब अभिधा प्रकाशन से आइल बा।बहुत काम लायक बा।गोरख पांडेय के कविता आ गीत के संपूर्ण जन संस्कृति मंच के तरफ से आइल बा।एकरा पहिले ‘लोहा गरम हो गया है’ नाँव से संग्रह आइल रहे।जितेंद्र वर्मा गोरख के भोजपुरी गीतन के अलग से एगो संग्रह छपले बाड़न।गोरख के भोजपुरी गीतन के साथे साथ उनकर हिंदी कविता भी खूब पढ़ल-सुनल जाला।गोरख के गीत भोजपुर आ भोजपुरी के बाहरो खूब लोकप्रिय बा।लोकछन्द के अपना गीतन में सधल रचनात्मक उपयोग गोरख पाण्डेय कइले बाड़न।सोहर के तर्ज प बा –‘सूतल रहलीं सपन एक देखलीं/ सपनवा मनभावन हो सखिया।’ आखिर के लाइन ह –“बइरी पइसवा के राजवा मिटवलीं/ मिललें मोर साजन हो सखिया।” एगो लोकगीत ह -‘रेलिया ना बइरी जहजिया ना बइरी/ हो रोपेयवे बइरी ना।’ गोरख एह बइरी के राज के मिटावे के बात करत बाड़न।लोकगीत में बइरी के शिनाख्त बा ओकरा के मिटावे के संकल्प नइखे। गोरख लोक के शिनाख्त के संकल्प से जोड़त बाड़न।गोसेयाँ के लाठी के मुरई अस तूरे के जनशक्ति के समझ से जोड़त बाड़न।एहिजा से लोकगीत आ जनगीत के बीच के बारीक अंतर के समझल जा सकेला।\nअकारी के गीत भोजपुर के किसान-संघर्ष के दस्तावेजी गीत ह।संघर्ष के साक्षी।भोजपुर के चँवरी,बहुआरा,कुनई,बिहटा,एकवारी से जुड़ल जतना ले घटनाक्रम बा सब प गीत अकारी लिखले बाड़न।संघर्ष के नायक के अनेक छवि उनका गीतन में मौजूद बा।ऊ नायक झोपड़ी में पलल-बढ़ल हाशिया प सदियन से धकेलल समुदाय के हवें जेकरा आँख में मुकुती के सपना बसेला।उनका प बहुत कम लोग के नजर गइल बा।\nभोजपुरे के एगो कवि-गीतकार हवें केशव रत्नम।भोजपुरियो में गीत लिखले बाड़न।अरविंद कुमार के संपादन में उनको एगो पुस्तिका छपल बा- ‘केशव रत्नम के गीत’।एह में उनकर हिंदी आ भोजपुरी के गीत छपल बा।जाने के चाहीं कि उनकरो गीत युवानीति के लोग गावत रहे।आज उनकर कवनो चरचा ना होला।1987 से 90 -95 तक बहुते लोग रहे जे आन्दोलन के हमराह रहे आ गीत खूब हुलसि के राजनीतिक कार्यक्रम में सुनावत रहे।ओह में एगो नाँव छबीला जी के इयाद परि रहल बा।ऊ एगो दौर रहे जहाँ आन्दोलन के सांस्कृतिक अभिव्यक्ति के स्वर आंदोलने के बीच से फूटत रहे।ओह सब लोग के खोजल जरूरी बा।\nसुरेश काँटक 1980 के बाद कहानी लिखे के साथे चरचा में अइलें।उनकर एगो मशहूर कहानी ह ‘एक बनिहार का आत्म-निवेदन’।एह नाँव से उनकर एगो कहानी संग्रहो बा।हिंदी के एह कहानी में भोजपुरी के एगो गीत बा — “अब ना करब बनिहरिया ए मालिक/ कम बा मजूरिया।” पता नइखे कि एह गीत के गीतकार के हs।ई गीत हम बहुते छोट रहीं त एगो नाटक देखत खा सुनलें रहीं।जहाँ ले हमरा इयाद परत बा कि एह के शारदा सिन्हा भी गवले बाड़ी।अब का कहीं कि ई जनगीत ह कि लोकगीत ह कि अउर कुछ।देखल जाए कि दुर्गेन्द्र अकारी लिखत बाड़न- “मति करs भाई बनिहारी तू सपन में।”अकारी एगो बनिहार के पीड़ा दोसरा गीत में लिखत बाड़न- “चउरा के बन हम कबहूँ ना पवलीं/ जउवे आ खेंसारी से पिरितिया ए हाकिम।” बहुते अइसन गीत बा जे लोक में प्रचलित बा आ पता नइखे कि केकर लिखल ह।आज अब पता कइल जाए आ एह प बात कइल जाए।सुरेश काँटक के भोजपुरी कवितन के एगो संग्रह बा – ‘का ए बकुला’।एह में जबरदस्त राजनीतिक व्यंग्य बा।ऊ गीतो लिखेलें।सोसल मीडिया प उनकर एगो चइता गीत सुनल जा सकेला।एह के गवले बाड़न बंटू(डी. पी.सोनी), अंकुर आ समता।गीत ह – “देसवा में बढ़ल बेमरिया हो रामा/ मिले ना नोकरिया।” सोसले मीडिया प चल रहल बा “कहब त लागि जाई धक से।” इयाद आ रहल बा रमता जी के गीत- ‘हम का करीं’।लाइन बा- “क्रांति के रागिनी हम त गइबे करsब/ केहू का ना सोहाला त हम का करीं।” ‘लागि जाई धक से’ आ रमता जी के ‘केहू का ना सोहाला’ प सोचीं जा।रमता जी लिखत बाड़न -‘केहू कोठा अटारी में जलसा करे /केहू टुटही मड़इया में दिन काटता।” आगे बा कि “ना ई ब्रह्मा के टाँकी ह तकदीर में ई त बेईमान धुर्तन के करसाज ह/ हम त अँगुरी देखा के चिन्हइबे करब/केहू जर के बुताला त हम का करीं।” विजेंद्र अनिल लिखत बाड़न- “तहरा बुढियो के तेल आ फुलेल चाहेला/ हमरा नयकी के जरि गइल रुआह भाई जी।” रुआह के मतलब जानेवाला अर्थ के गंभीरता जानत होई।रुआह माने रूह के कामना।मन के चाह।एह तरह के रचनाकार लोग के चरचा कहाँ हो पावेला।एह हालत के तरफ विजेंद्र अनिल इशारा करत बाड़न -“हम कबीर के बानी हमरा पानी कहाँ मिली/ टापू में बइठल बानी राजधानी कहाँ मिली।”\nभोजपुरी के गीत प बात के दरम्यान महेंद्र गोस्वामी के नाँव ना आवे त ठीक ना होई।’जब हम आपन हक पा जइतीं / बइठल रवे नियन फुरमइतीं / रउवा हाथ जोड़ घिघियइतीं/ रउवा कइसन लागित जी।” एह के तर्ज प तनी एने-ओने क के कुछ अउरो गीत लिखल लोग।ई कवनो गीतकार के गीत के लोकप्रियता के समझे के एगो जगहो ह।अउरो कइगो गीत बा उनकर।बाकी कुल्हि गीत कहाँ बा, नइखे पता।कुमार विरल उनका प एगो आलेख लिखले बाड़ें जवन ‘भोजपुरी सम्मेलन पत्रिका’ के जनवरी 1995 के अंक में छपल बा।शीर्षक बा- ‘दलित समाज के वाचक साहित्यकार महेंद्र गोस्वामी’।गोस्वामीजी लिखत बाड़न- “दुख दे दे नाम रटावेलन/ भगवान बनल बाड़न देखीं/भुखले जे रोज खटावेलन/ इनसान बनल बाड़न देखीं।”\nप्रकाश उदय आ शिव कुमार पराग के गीत एह बीचे खूब पसन कइल जा रहल बा।प्रकाश उदय के कई गो गीत नयकी पीढ़ी के कंठहार हो गइल बा।’पति-पत्नी के संवाद के रूप में ‘रोपनी के रँउदल देहिया’ बहुते गावल- सुनल जाला।शिवकुमार पराग के हिंदी के ‘ गर हो सके तो और इक शमा जलाइये/ इस अहले सियासत का अँधेरा मिटाइये ” खूब चरचा में बा।स्वामी अग्निवेश हाले में एह लाइन के एगो बातचीत के अंत में गुहरवलें।उनकर भोजपुरी गीत,गजल,दोहा बहुते अर्थपूर्ण बा।नयकी पीढी में सुमन कुमार सिंह के कुछ भोजपुरी के गीत,कविता आ कहानी अपना देने ध्यान खीचेला।इनकर हाले में एगो हिंदी के कविता के किताब आइल बा- “महज बिम्ब भर मैं”।भोजपुरी गीत के कुछ लाइन देखल जाए -“केहू जाने ना जाने मरम रात के /खून हो जाला सपना सजल रात के।नाहीं सुने सिपहिया अरज कवनो मोर/भोर होखे त पूछे खबर रात के।”\nजनगीत आज के दौर में फेर से जगजगा उठल बा।हर धरना-प्रदर्शन में लोग गा रहल बा।फैज अहमद फैज के कइएक गो रचना हजारों लोग के जुबान पर चढ़ि आइल बा।जवन गीत एने कुछ साल से अलोता परि गइल रहे,उहो आज जाग उठल बा।भोजपुरी आज जवन अश्लीलता के फाँस में फँसल बा, खास क के गीतन के मामिला में, ओकर एगो प्रतिवाद जनगीत ह।\nगिरिडीह कॉलेज, गिरिडीह- 815302\n(झारखंड). मो. 8127291103, 9801326311


पंचाहरा - यूनियनपीडिया, अर्थ वेब विश्वकोश\nपंचाहरा में भारत के बिहार राज्य के अन्तर्गत मगध मण्डल के औरंगाबाद जिले का एक गाँव है। बिहार के जिले .\nनई!!: पंचाहरा और बिहार · और देखें »\nनई!!: पंचाहरा और भारत · और देखें »\nनई!!: पंचाहरा और मगध प्रमंडल · और देखें »\nनई!!: पंचाहरा और मैथिली भाषा · और देखें »\nनई!!: पंचाहरा और हिन्दी · और देखें »\nनई!!: पंचाहरा और औरंगाबाद, बिहार · और देखें »\nनई!!: पंचाहरा और उर्दू भाषा · और देखें »


शायद पालिटिक्स अब कुछ बदल गइल बा (बतकुच्चन 168) – Anjoria\nशायद पालिटिक्स अब कुछ बदल गइल बा (बतकुच्चन 168)\nSeptember 15, 2014 Editor बतकुच्चन, भाषा, सरोकार 0\nबात कहिले खर्रा, गोली लागे चाहे छर्रा.\nकहे सुने ला त ई ठीक लागी बाकिर बेवहार मे आदमी सोच समुझ के बोलेला. साँच बोलल जरूरी होखेला बाकिर जहाँ ले हो सके अप्रिय भा कड़वा साँच से बचे के चाहीं. एगो अउर मुहावरा आएदिन इस्तेमाल होखेला आ उ ह पालिटिकली करेक्ट. कहल जाला कि लिखे बोले मे पालिटिकली करेक्ट रहे के चाहीं. अंगरेजी मे त चेयरमैन आ चेयरवुमैन का झगड़ा का चलते चेयरपरसन कहाए लागल बा बाकिर हमनी के भाषा मे चेयरमैनी अबहीले जिन्दा बा आ शायद ढेर दिन ले रहेवाला बा.\nअब बाति आगा बढ़ावे से पहिले बात के संदर्भ बता दिहल जरूरी लागत बा. असल मे पिछला दिने दू गो अलग अलग घटना आजु के बतकुच्चन पर असर डलले बा. पहिला त रहल लोकसभा चुनाव मे कांग्रेस के हरला के कारण खोजेवाला एंटोनी कमिटी के रपट आ दुसरका लालकिला का प्राचीर से प्रधानमंत्री मोदी के भाषण. एगो पालिटिकली करेक्ट रहल जबकि दुसरका पालिटिकली करेक्ट रहे के कवनो चिंता ना कइलसि. राजनीति से बतकुच्चन के कवनो मतलब ना होखे से हम त पालिटिकली करेक्ट रहला खातिर कवना शब्द भा शब्द समूह के इस्तेमाल कइल जाव एही पर आपन बात कूचब.\nपालिटिकली करेक्ट ला कवनो भोजपुरी शब्द सोचे लगनी त घूम फिर के बात ठकुरसोहाती प आ के टिक गइल. ठकुरसोहाती माने उ बात जवन ठाकुर जी के सोहाव. आ एहिजा हर अधिकारी, मालिक ठाकुर मे शामिल बा. बात अइसन कहल जाव जवन एह लोग के नीमन लागो. आ लोकतंत्र मे आम जनतो मालिके बरोबर होले से इहो धेयान मे राखे के चाहीं कि आम जनतो के राउर बाति ठीक लागो. बाकिर कई बेर आम जनतो से अधिका ताकत एगो छोटहन समूहे के मिल जाला भा दे दिहल जाला आ कुछउ करे से पहिले, बोले से पहिले सोचे के पड़ेला कि ओह खास समूहो के नीक लागो.\nसे कमिटी का रपट मे सभका के गलत बता दिहल गइल बाकिर राहुल सोनिया के कवनो दोष ना निकललन एंटोनी. उनका कहे के मकसद एके रहुवे कि दस पाँच लईका एक संतोष, गदहा मरलन ना कवनो दोष. दोष त ओह लइकन के रहल जवना का चलते संतोष का हाथे गदहा मरा गइल! अब एहिजा सोचे वाली बात बा कि पंच केकरा बने के चाहीं, ओकरा जे सही बात कह सको कि ओकरा के जे ठकुरसोहाती बतियावे मे माहिर होखे. ठकुरसोहाती बतियावे वाला पंच पद से न्याय ना कर पावे. आ साँच कहीं त उ ओह ठाकुरो के नुकसान चहुँपावेला जेकरा ला ठकुरसोहाती बतियवलसि. हार के कारण के सही तलाश ना हो सकी त कारण मेटावल ना जा पाई आ कारण बरकरार रही त हार के हटावलो संभव ना हो पाई. वइसे कई बेर अपना चलते ना जीत के सामने वाला के गलती का चलते जीतल जाला. शायद एही आसे आस लागल बा एह लोगन के.\nअब चलल जाव दोसरा बात पर. पीएम के भाषन कई बात ला अनोखा रहल. पहिला बेर कवनो अइसन प्रधानमंत्री बोलत रहे जेकर जनम आजादी के बाद भइल रहे. कवनो भरम होखे त बतावत चलीं कि राजीव गाँधी आजादी का पहिलही जनमल रहले. पीएम मोदी बिना लिखल भाषण करत रहले से माने के चाहीं कि उ उहे बात कहलन जवन उनका मन मे रहल. पालिटिकली करेक्ट होखे के चिन्ता ना करत पीएम मोदी उ कर गइलन जवन एकरा पहिले के कवनो प्रधानमंत्री सोचहू के हिम्मत ना कर सकत रहे. अपना भाषण मे महर्षि अरविन्द आ स्वामी विवेकानन्द के कहल बात दोहरवले. आ सबले बड़का बाति ई कि भाषण का अन्त मे भारत माता के जय आ वन्दे मातरम के नारा लगवा गइलन. एही सब के कमाल रहे कि लाल रंग के साफा ढेर लोग के भगवा रंग के बुझाइल आ कुछ लोग त एकरो आलोचना कर दिहले कि साफा बन्हला के जरूरते का रहे.\nबाकिर का सचहू पीएम मोदी पालिटिकली करेक्ट होखे प धेयान ना दिहलन? हमरा त लागत बा कि उ पूरा तरह से पालिटिकली करेक्ट रहलन काहे कि शायद पालिटिक्स अब कुछ बदल गइल बा. रउरो सभे सोच के देखीं. तबले वन्दे मातरम !\nटटको में टटका खबर (Breaking News in Bhojpuri) 15 सितंबर 2014


Bhojpuria.com | Singers\nHome Music Singers\nमीठ मिसरी के जइसन इ बोली लगे: भरत शर्मा\nभरत शर्मा 'ब्यास' के नाम भोजपुरी गायकी में कवनो परिचय के मोहताज नइखे. भोजपुरी गायकी के एह शलाका-पुरुष के हमनी का बात कइनी जा, उनुकर एलबम का बारे में, उनुकर कैरियर का बारे में आ भोजपुरी भाषा के बारे में... एहिजा हमनी का ओही बातचीत के खास अंश दे तानी जा: Read more...\nComments (18)\tभरत शर्मा आईसीयू में...\nबनारस। भोजपुरी संगीत जगत के भीष्म पितामह भरत शर्मा व्यास के एहिजा सीना में दर्द के शिकायत के बाद स्थानीय "सिंह मेडिकल, वाराणसी कैंट" में सोमवार के भर्ती करावल गइल। ओही समय उनकर जाँच के बाद तुरंत उनका के गहन चिकित्सा कक्श (आईसीयू) में भर्ती कइल गइल।\nComments (8)\tCopyright © 2013 Bhojpuria.com. All Rights Reserved. Powered by Call4Site.com.


पाण्डेय जगन्नाथ प्रसाद सिंह जी के लिखल भोजपुरी कहानी गुरु-दक्षिणा | जोगीरा\nHome भोजपुरी साहित्य भोजपुरी कथा-कहानी पाण्डेय जगन्नाथ प्रसाद सिंह जी के लिखल भोजपुरी कहानी गुरु-दक्षिणा\nभोजपुरी कहानी गुरु-दक्षिणा मानव मूल्य परक कहानी बा। एगो छात्र बेरोजगारी के त्रस्त होके चोरी के दुष्कर्म करऽता। बाकिर जब ओकरा पता चलता कि चोरावल सामान ओकरा गुरु प्राचार्य डॉ. करमरकर के बा त ओकरा चरित्र में एकाएक परिवर्तन आव ता आ ऊ कुल्हि सामान क्षमा याचना के संगे लौटावे के नीयत से ट्रेन में राख आवऽता।\nकाशी हिन्दू विश्वविद्यालय के साइंस कॉलेज के प्रिंसिपल डॉक्टर करमरकर सोचलन कि कॉलेज के विज्ञान-यंत्र खुदे पसंद कर के कीनल जाव। एह खातिर ऊ पाँच हजार रुपया ले के कलकत्ता चल पड़ले। एगो सूटकेस में ऊ आपन कपड़ा आ जरूरी सामान के साथ पाँच हजार रुपया के नोट के गड्डी भी रख ले ले आ पहिला दरजा के टिकट ले के आधा रात के गाड़ी में बनारस कैंटोनमेंट टीसन पर सवार हो गइले। एगो बेंच पर ऊ आपन बिस्तर लगवले आ ओही पर सूटकेस रख देले। एकरा बाद ऊ ठाट से सूत गइले।\nभोरे जब उनकर नींद खुलल त गाड़ी एगो टीसन पर खड़ा रहे। ऊ जब आपन सूटकेस खोलल चहलन त देखलन कि उनकर सूटकेस गायब बा। ऊ बड़ा फेर में पड़ले। कलकत्ता का ओर बढ़स कि इहवेसे से कौनो ट्रेन से वापस जाससंयोग से उनकर मनी बेग उनका पासहीं रह गइल रहे, जे में आवे-जावे के खरचा के लाएक रुपया रहे, बाकिर कपड़ा आ सामान कीने खातिर पाँच हजार रुपया त ओही बकसा में रहेकलकत्ता पहुँचला पर बदले खातिर कपड़ा तक उनका पास ना रह गइल रहे। बाकिर फेर कुछ सोच-विचार के ऊ कलकत्ते जाए के तय कइलन। ऊ पुलिस के खबर दे के बेकार के बवाल खड़ा कइल अच्छा ना समुझले, काहे कि रुपया त अब मीले से रहल।\nहबड़ा टीसन पर उतर के ऊ एगो टैक्सी कइलन आ अपना इयार प्रोफेसर एस.पी. मुखर्जी के इहाँ चल पड़ले। प्रोफेसर मुखर्जी से मिलला पर ऊ आपबीती उनका से कह सुनवले आ पाँच सौ रुपया उनका से उधार लेले। ओही रुपया से ऊ अपना खातिर कुछ कपड़ा आ जरूरी सामान किनले आ चार सौ रुपया बेयाना दे के कॉलेज खातिर वैज्ञानिक यंत्र कीन लेले, आ ओह यंत्र सब के पार्सल से भेज देबे के आर्डर दे देले। बाकी रुपया खातिर ऊ दूकानदार के बिल भेज देबे के कहले। प्रोफेसर मुखर्जी के साथ रहला से उनका कवनो दिक्कत ना भइल।\nसब काम खतम क के ऊ तीसरा दिने आधा रात के गाड़ी से बनारस खातिर रवाना भइले। अबकी बार ऊ एगो छोटहने चमड़ा के सूटकेस किनले रहले। ओकरा के ऊ अपना सिरहाने तकिया के नीचे दबा के रख लेले रहले। भोरे जब नींद टूटल त पर-पाखाना से निपट लेबे के खेयाल से ऊ बेंच के नीचे उतरलें। उनकर गोड़ एगो बकसा से ठेकल। ऊ देखस, त ई त उनकर उहे बकसा रहे जे चोरी चल गइल रहे। चाभी उनका पास रहबे कइल। तुरते खोल के देखे लगले। देखलन कि उनकर सभ सामान जइसे के तइसे रखल बा- तनिको एने-ओने नइखे कइल गइल। रुपया भी पूरा के पूरा बकसा में मौजूद बा। उनका नाँव के एगो मोहरबन्द लिफाफा सब सामान का ऊपर रखल बा।\nऊ लिफाफा खोल देलन। ओमें से एक सौ रुपया के एगो नोट आ एगो चिट्ठी निकलल जे उनही के लिखल गइल रहे। ऊ चिट्ठी पढे लगले-\nअपने के चरन में हमार प्रणाम पहुँचे। जब हमार साथी लोग एह बकसा के हमरा आगे रखलन त हम देखनी कि ओकरा ऊपर अपने के नाम आ पता लिखल बा। हमनी के चोरी आ डकैती जइसन नीच करम में लागल बानी जरूर, बाकिर जवना गुरुजी के छत्रछाया में रहके हम एम.एस-सी. तक के पढ़ाई पढ़नी उनकर चीज हमरा चाहे हमरा साथी लोग से लूट लेहल जाय, हम एकरा के ना सह सकीं। हमनी अइसने काम में लागल बानी जवना के अपना के सभ्य कहे वाला समाज नीच काम बूझेला; बाकिर अइसन काम करे में हमनी के मजबूरी बा।\nहम खुदे एम.एस-सी. हईं; हमरा साथी लोग में केहू भी ग्रेजुएट से कम नइखे। तबहूँ हमनी अइसन काम में लागल बानी। काहे ? काहे कि हमारा सामने सवाल बा-हम जीहीं त कइसे ? पापी पेट खातिर हमरा कुछ ना कुछ त करहीं के बा।\nबाल-बच्चा के परवरिस कहाँ से होखी ? पढ़ाई-लिखाई में त हमनी में से जादे लोग अपना घरहूं के आटा गील क चुकल बा। पढ़-लिख के तइयार भइला के बाद हमनी के देखतानी कि हमनी खातिर कवनो कामे नइखे। फेर हमनी के करीं त का ?\nअपने के आज्ञाकारी,\nअपनहीं के एगो चेला।\nफेन- एही लिफाफा में गुरु-दक्षिणा के रूप में अपने का एक सौ रुपया के एगो नोट पाएब। हम रउरा के बिसवास दिलावत बानी कि ई रुपया अमीर लोग के खजाना से लूटल गइल बा। हमनी का गरीबन के कबहीं ना सताईं। एह से एकरा के कबूल करे में अपने का संकोच मत कइल जाई।\nप्रिंसिपल डॉक्टर करमरकर जब हिन्दू विश्वविद्यालय के अपना क्वाटर में घुसले, त उनकर चेहरा उतरल रहे, आ ऊ अपना ओह बेचीन्हल चेला के पेशा पर गंभीर हो के सोंचत रहले।\nलेखक पाण्डेय जगन्नाथ प्रसाद सिंह जी के बारे में\nपाण्डेय जगन्नाथ प्रसाद सिंह के जन्म 19 मई, 1905 के सारण जिला के शीतलपुर में भइल रहे। काशी हिन्दू विश्वविद्यालय में इनकर शिक्षा-दीक्षा भइल रहे। द्विवेदी युग के सुप्रसिद्ध साहित्यकार दामोदर सहाय‘कवि किंकर’ के सुपुत्र के रूप में साहित्यिक प्रतिभा विरासत के रूप में मिलल रहे। घरौंदा (हिन्दी कहानी संग्रह), खरोंच (भोजपुरी कहानी संग्रह) इनकर प्रकाशित पुस्तक बा एकरा अलावे ‘बवाल विनय’, ‘भारत-गीत’, ‘ग्राम-जीवन’ के सम्पादनों इहां के कइले रहीं। हिन्दी-भोजपुरी के विभिन्न पत्र-पत्रिकन में इनकर सैकड़न कहानी आदि प्रकाशित बा। बिहार हिन्दी साहित्य सम्मेलन आ बिहार सरकार के राजभाषा विभाग से इनका सम्मनित कइल जा चुकल बा।\nपिछला लेखउत्तर प्रदेश में होगी प्रिंस सिंह राजपूत की फिल्‍म नरसिम्‍हा की शूटिंग\nअगिला लेखडॉ रामजनम मिश्र जी के जमशेदपुर आगमन पर भइल अभिनन्दन\nयश कुमार की ‘कसम पैदा करनेवाले की’ शूटिंग हुई पूरी


आईं विश्व भोजपुरी दिवस मनावल जाय - The Logical News\nबहुते कुछ सोच के हमार सुझाव बा कि छठ महापर्व का दिने रखला से विश्व भोजपुरी दिवस मनावे में बाधा आई काहें कि लोग छठ में लागल रही.\nकुछ लोग के एहू चलते विरोध हो सकेला कि छठ हिन्दू पर्व ह एह कारण एकरा के सभ पर ना थोपे के चाहीं. एही चलते छठ का बाद पड़े वाला अतवार का दिने भोजपुरी दिवस मनावे के गोहार लगावत बानी. अब एह मुद्दा पर रउरो सभे बाति आगा बढ़ाईं आ एकमत ना त लगभग सर्वानुमति से एह बारे में कवनो फैसला लीहल जाव.\nCategories Bhojpuri News, tatkakhabar, टटका खबर Post navigation


वैशाली, आज्काल्ह के भारतीय राज्य बिहार में, प्राचीन काल में एगो शहर रहे; अब ई आर्कियोलॉजिकल साइट बाटे जे बसाढ़ नाँव के गाँव के लगे बा। वर्तमान में ई तिरहुत प्रमंडल के वैशाली जिला में बा; जिला के नाँव एही प्राचीन नगरी के नाँव पर रखल गइल हवे।\nई प्राचीन नगरी, बज्जि महाजनपद के लिच्छवि लोग आ अउरी कुछ क्षेत्र सभ के मिला के बनल बज्जि गणराज्य के राजधानी रहल। बज्जि गणराज्य के दुनियाँ के पहिला गणराज्य (रिपब्लिक) सभ में गिनल जाला जे छठईं सदी ईसापूर्व में रहे। गौतम बुद्ध एही वैशाली में आपन अंतिम धर्मोपदेस ल. 483 ईपू. में दिहलें आ एकरे सौ साल बाद 383 ईपू में एही जे राजा कालाशोक के बोलावे पर दुसरही बौद्ध संगीति भइल, जैन लोगन के मत के हिसाब से एही वैशाली नगरी के लगे कुंडग्राम नाँव के जगह पर अंतिम तीर्थंकर महावीर स्वामी के जनम भइल रहे; एह तरीका से ई नगरी बौद्ध आ जैन दुनों धरम के लोगन खातिर महत्व के जगह रहे। आज के समय में एहिजा अशोक के खम्हा सब में सभसे बेहतर स्थिती में सुरक्षित बचल सिंह के मुकुट वाला खम्हा बाटे।\nवैशाली के सभसे पुरान स्तूप वाला जगह के रूप में भी जानल जाला, एहिजे एगो स्तूप बा जहाँ बुद्ध के अस्थि रखल मानल जाला।\nएह प्राचीन शहर के इतिहासी बिबरन चीनी यात्री फाहियान (4थी सदी) आ ह्वेन सांग (7वीं सदी) के लिखल चीजन में मिले ला जिनहन के इस्तेमाल से 1861 में ब्रिटिश आर्कियोलॉजिस्ट अलेक्जेंडर कनिंघम एह वर्तमान जगह के पहिचान कइलें।\n"https://bh.wikipedia.org/w/index.php?title=वैशाली&oldid=704485" से लिहल गइल\nबिहार के पर्यटक आकर्षण\nएह पन्ना पर आखिरी बेर संपादन 22 जनवरी 2022 के 07:21 बजे भइल रहल।


टटका खबर (सोमार, 23 जनवरी 2012) – टटका खबर\n(तेइस जनवरी का दिने दिल्ली का राजपथ पर गणतंत्र दिवस परेड के रिहर्सल में निकलल बिहार के झाँकी. )\n‘आर्ट आफ लीविंग’ के संस्थापक आ आध्यात्मिक गुरु श्री श्री रविशंकर अतवार का दिने पटना में नक्सलियन से हिंसा छोड़े के निहोरा कइलन.\nकांग्रेस महासिचव दिग्विजय सिंह सोमार का दिने कहलन कि अल्पसंख्यक शिक्षण संस्थानन पर शिक्षा के अधिकार कानून लागू ना होखे देबे खातिर केंद्र सरकार जल्दिये फैसला ले सकेले.\nसाल 2008 में भइल मालेगांव विस्फोट के आरोपी मेजर (सेवानिवृत्त) रमेश उपाध्याय बलिया जिला के बैरिया निर्वाचन क्षेत्र से चुनाव लड़ीहे.\nपहिला दौर के मतदान में अब कुल 867 उम्मीदवार मैदान में रह गइले जब सोमार का दिने 66 जने आपन नाम वापिस ले लिहले.एह दौर के मतदान 8 फरवरी के होखेवाला बा.\nभाजपा नेता कलराज मिश्रा कहलन कि सपा, बसपा आ कांग्रेस के तुष्टीकरण नीति से देश के फेरु बँटवारा हो सकेला.\nएनआरएचएम घोटाला में संदेह में आइल जल निगम के अधिकारी सुनील वर्मा सोमार का दिने अपना लखनऊ आवास में गोली मार के खुदकुशी कर लिहलन. एह घोटाला में ई चउथका मौत भइल बा.\nसोनभद्र में मुठभेड़ का बाद एगो नक्सली कमांडर के गिरफ्तार कर लिहल गइल बाकिर ओकर पाँच गो साथी भाग गइले.\nभाजपा प्रवक्ता रविशंकर प्रसाद कहलन कि राजनाथ सिंह के बेटा पंकज सिंह के सक्रियता का चलते राज्य इकाई के महामंत्री बनावल गइल बा.\nगोसाईगंज पुलिस अमेठी में एगो आदमी के साढ़े नौ लाख नगद रुपिया के साथे गिरफ्तारकर लिहलसि.\nमौनी अमावस्या का दिने दुनिया के सबले घन आबादी वाला शहर बन गइल इलाहाबाद जब करीब अस्सी लाख लोग संगम पर डुबकी लगावे जुटल.\n25 जनवरी को देशभर में राष्ट्रीय मतदाता दिवस मनावल जाई. ई शुरुआत पिछला साल से भइल बा.\nरुश्दी का वीडियो कान्फ्रेंसो पर राजस्थान सरकार रोक लगा दिहलसि.\nपश्चिम बंगाल के राज्यपाल मनलन कि बंगाल के किसान करजा से कचराइल बाड़े.\nजूता पड़े वाला लोग का सूची में अब राहुलो गाँधी के नाम जोड़ा गइल जब देहरादूने में उनुका सभा में उनुका तरफ जूता फेंकल गइल.\nदिल्ली हवाईअड्डा पर 200 ग्राम कोकीन का साथे एगो अफ्रीकी के गिरफ्तार कर लिहल गइल. ऊ अपना जूता में ई कोकीन लुकवले रहुवे.\nमध्य प्रदेश के बालाघाट में पांच गो बदमाश एगो नाबालिग लड़की से सामूहिक बलात्कार करत एमएमएस बना लिहले सँ. दू गो के गिरफ्तार कर लिहल गइल बा बाकी फरार बाड़े सँ.\nआजु नेता जी के जनम दिन पर पश्चिम बंगाल के मुख्यमंत्री ममता बनर्जी उनुका लमहर उमिर के कामना कइली आ उनुका मौत के रहस्य के राष्ट्रीय शर्म बतवली.\nथाई प्रधानमंत्री यंगलक शिवानात्रा होखीहन गणतंत्र दिवस समारोह के मुख्य अतिथि.\nगणतंत्र दिवस पर सुरक्षा कारण से कुछ मेट्रो स्टेशनन के बंद राखल जाई.\nपंजाब में चोरी में पकड़ाइल एगो औरत के पुलिसिया पिटाई के जाँच करे के आदेश दिहलसि राज्य मानवाधिकार आयोग.\nराज्य के पहिलका महिला थाना के उद्घाटन नीतीश कुमार बिहारशरीफ में कइले.\nरूस परमाणु हथियार ले जाये वाली के-152 नेरपा पनडुब्बी भारतीय नौ सेना के आजु सँउप दिहलसि.\nयूपी में सपा का बाद अब पंजाब में अकाली दल विद्यार्थियन के लैपटाप आ डाटा कार्ड देबे के एलान कइलसि.\nएगो टीवी चैनल के औपिनियन पोल में अन्दाज लगावल गइल बा कि उत्तराखंड में भाजपा जीत जाई बाकिर पंजाब में कांग्रेस फायदा में रही.\nइराक में सद्दाम हुसेन के कब्र पर गइल रोक दिहल गइल.\nपाकिस्तान के चावल उत्पादक नइखन चाहत कि बासमती चावल भारत के बेचल जाव. ओह लोग के डर बा कि तब भारत एकर अंतर्राष्ट्रीय दाम तय करे लायक बन जाई आ फेर पाकिस्तानी बासमती के अपना दाम पर दुनिया के निर्यात कर दी.\nरिजर्व बैंक संकेत दिहलसि कि ऊ नीतिगत दर में कवनो कटौती ना करी.\nडीन मैककमिस्के बीएई सिस्ट्म्स के भारत में प्रमुख बनावल गइले. उनुकर बहाली मार्च से लागू होखी.\nरिजर्व बैंक अनेसा जतवलसि कि देश के आर्थिक विकास दर अनुमान से कम रह सकेला.\nशेयर बाजार में सोमार का दिने मिलल-जुलल रुख रहल.\nआइडिया सेल्युलर के तिसरका तिमाही में शुद्ध लाभ घटल.\nएलएंडटी के शुद्ध लाभ में 18 फीसदी के बढ़ोतरी.\nमारुति सुजुकी के शुद्ध लाभ में 64 फीसदी घट गइल.\nएनएमडीसी छत्तीसगढ़ से आपूर्ति शुरू कर दिहलसि.\nपीएनबी के कुल कारोबार 6.21 लाख करोड़ रुपिया के हो गइल.\nअन्ना हजारे काल्हु मंगल का दिने अक्षय कुमार के फिल्म गली गली में चोर है अपना गाँवे में देखीहें.\nअभिनेता शाहिद कपूर के कहना बा कि एह घरी उनुका लगे कवनो काम नइखे आ ऊ बेरोजगार बन गइल बाड़न.\nसचिन तेंदुलकर के साल 2002 में अगवा करे के साजिश बनावे वालन में से छह गो जिहाद-अल-इस्लामी आतंकवादियन के दिल्ली हाई कोर्ट आठ साल के जेल के सजा सुनवलसि.\nआस्ट्रेलिया दौरा पर जायेवाली श्रीलंकन टीम के कप्तान चुनइले माहेला जयवर्धने.\nआस्ट्रेलियाई कप्ताम माइकल क्लार्क के कहना बा कि उनुकर देश मैच जीते खातिर पिच से छेड़छाड़ ना करे आ भारत के आरोप गलत बा.\nआस्ट्रेलियन ओपन में भारत के सानिया मिर्जा आ रूस के एलेना वेस्नीना के जोड़ी युगल स्पर्धा के क्वार्टर फाइनल में चहुँपल. मिश्रित युगल में सानिया आ महेश भूपति अउर रोहन बोपन्ना आ अमेरिका के लिजा रेमंड के जोड़ीओ तिसरका दौर में जगह बनवलसि.\nरणजी ट्रॉफी के फाइनल मैच ड्रा हो गइल बाकिर राजस्थान टीम आपन खिताब पहिला पारी का आधार पर बचा लिहलसि आ दुसरका बेर चैंपियन बन गइल.\nएडिलेड टेस्ट में भारतीय टीम आपन लाज बचावे खातिर खेली अइसन उमीद कइल जा सकेला.\nटेस्ट में खराब प्रदर्शन का बावजूद एकदिना रेटिंग में भारत फेर दुसरका जगहा पर आ गइल जब श्रीलंका दुसरका जगहा से नीचे आ गइल.


लोक कवि अब गाते नहीं – ९ – Anjoria\nमई 18, 2011 उपन्यास, दयानंद पाण्डेय, भोजपुरी, भोजपुरी गीत गवनई, लोक कवि, लोक कवि अब गाते नहीं\nआठवीं कड़ी में रउरा पढ़ले रहीं कि\nसम्मानित भइला का बाद जब लोक कवि अपना गाँवे अइलन त उनुकरा स्वागत में लागल औरतन में उनुकर बालसखी राधो रहली. जेकर असल नाम त रहे धाना बाकिर गाँव के लोग मोहन से जोड़ के धाना के राधा बना दिहले रहुवे. राधा आ मोहन के जाति अलग रहे आ राधा के बिआह दोसरा गाँवे हो गइल रहे बाकिर तब गवना ना भइल रहे.\nहँ, ऊ सावने के महीना रहल !\nधाना सखी सहेलियन का साथे अमवारी में झुलुआ झूलत गावत रहली, “कइसे खेले जइबू सावन में कजरिया, बदरिया घेरि आइल ननदी !” जवना पेड़ पर धाना के झूला पड़ल रहे ओह पेड़ से तीन चार पेड़ छोड़ एगो पेड़ का डाढ़ पर पतइअन का अलोते बइठल मोहनवा धाना के टुकुर-टुकुर तकले जात रहे. ऊ खाली ताकते ना रहल, रहि-रहि के धाना के कुछ इशारो करत जात रहे. बाकिर धाना एह सब से बेखबर “ननदी” के गाना में मस्त रहली. होंठ आ गोड़ दुनु गुलाबी रंग से रंगाइल रहल. अँचरा छाती से हट गइल रहे त मोहना के आँखि ओहिजे अटकल का, टिकल पड़ल रहे. बड़ा देर ले इशारेबाजी का बादो जब धाना के नजर मोहनवा पर ना पड़ त मोहनवा आखिरकार एगो छोटहन ढेला धाना के टिकोरा से आम बन चलल जोबना पर साध के अइसन मरलसि कि झूला जब उपर से नीचे का ओर चले तब लागे. लेकिन ढेला ठीक ओहि तरह मरले रहे जइसे कबो ऊ आम का पेड़ पर ढेला मार के धाना के कोइलांसी खिआवत रहे. फरक बस अतने रहल कि तब ऊ ढेला नीचे से उपर ओर मारत रहे, आजु उपर से नीचे का ओर मरलसि. निशाना एकदम सही रहे. माटी के ऊ ढेला धाना के कड़ा आ बड़ा हो चलल जोबना का बीचे जा के तबहिये फँसल जब ऊ पेंग मारत झूला का साथे उपर से नीचे आवत रहे. निशाना के स्टाइल जानल-पहिचानल रहल से चिंहुक के ऊ उपर तकलसि आ आँखि मून लिहलसि. अइसे कि केहू दोसर ना जाने कि मोहनवा दोसरा पेर का डाढ़ पर बइठल बा. फेर जब झूला नीचे से उपर जाये लागल त ना सिर्फ भर आँखि मोहनवा के देखलसि, बलुक कसके आँखो मरलसि. कुछ देर ले अइसहीं दुनु का बीचे झूला चलत रहल आ आँख झूला झूलत रहली स.\nबदरी त घेरलही रहली स, कि तबहिये झमाझम बरसहू लागल.\nसावन के बादर !\nझूला छोड़ के सगरी लड़िकी भगली स बाकिर धाना ना भागल. जल्दबाजी में गोड़ में चोट लागे का बहाबे ओहिजे बगल का पेड़ का नीचे भींजत-भागत गोड़ दबवले मोहन के देखत रहल. पेड़ भींच चुकल रहे. भींजल पेड़ से उतरे में खतरा रहे बाकिर ई खतरा मोहन उठवलसि धाना का खातिर. ओकरा के पावे का खातिर. सगरी औरत भाग के आधा फर्लांग दूर एगो पलान में आसरा ले के बइठ गइली स. लेकिन धाना मोहन के आसरा लिहले एगो पेड़ का नीचे भींजत रहल. भींजत रहल भितरी से बहरी ले. एगो बरखा बाहर होत रहे आ एगो धाना का भीतर. बरसत रहुवे मोहन धाना का भीतर. मोहन धाना के गालन के चूमत रहे आ ओकरा ओंठ पर लागल गुलाबी रंग के अपना जीभ से चाटत रहे. धाना के कड़ेर हो चलल जोबन जब मोहन छुअलसि त जइसे ओकरा देह में भारी करंट दउड़ पड़ल आ निर्वस्त्र धाना बेसुध हो के निशब्द हो गइल. आँख बन्द करके ऊ एगो जियत सपना में कैद होके परम सुख का छन में बहे लागल. आ जब मोहन ओकरा के लगभग निर्वस्त्र कर के ओकरा उपर झुक आइल त ऊ खूब कस के अपना से चिपका लिहलसि. झुलुआ के पीढ़ा जइसे ओहनी के बिछवना बनि गइल रहे आ कवचो बनि गइल रहे कीचड़ से बाँचे के. अमवारी के हरियर घासो दुनु का साथे रहल. फेर जवन थोड़ बहुत कीचड़ छुवतो रहल दुनु के देह के, ओकरा के बरखा के बौछार धो देत रहल. संजोवले जात रहुवे धाना आ मोहन के प्यार के पसीना के आपन पानी दे के. छनो भर ना लागल धाना के देहबंद लाँघे में मोहन के आ ऊ देह के प्राकृतिक खेल के भरल बरखा में खेले लागल. मोहन के पुरुष जइसहीं धाना के औरत के दरवाजा खटखटा के घुसल धाना सिहर उठल. चिहुँक के चीखल आ मोहन निढाल हो गइल. सावन के एगो अउर बदरी बरस गइल रहुवे धाना में, बरिस गइल रहुवे मोहन.\nछने भर में.\nदुनु मदमस्त पड़ल रहले. एक दोसरा के भींचत. भींजत रहले सावन के तेज बौछारन में. बौछार जब फुहार में बदले लागल त मोहन के पुरुष फेर जागल. धाना के औरतो सूतल ना रहे. एक देह के बरखा दोसरा देह में अउरी गाढ़ हो गइल. आ जब मोहन धाना का भीतर फेर बरसल त धाना ओकरा के दुलरावे लागल. तबहिये सावन के फुहार अउर धीमा हो गइल आ साथही बगल का मड़ई से हँसत खिलखिलात आवत औरतन के आवाजो मधिम-मधिम सुनाये लागल रहे. अचके में धाना छिटक के मोहन से अलगा भइल. पेड़ का अलोत में खिसक के जल्दी से पेटीकोट पहिरलस आ ब्लाउज पहिरत बोलल, “अब तू भाग मोहन जल्दी से !”\n“काहें ?” मोहन मदहोशी में बोलल.\n“सब आवत हईं.” ऊ कहलसि, “जल्दी से भाग.” कहके ऊ जल्दी-जल्दी साड़ी बान्ह के गोड़ पकड़ पेड़ से सट के बइठ गइल. अइसे जइसे गोड़ के चोट अबहीं ठीक ना भइल होखे. तबहिये मोहन ओकरा के फेर से चूमे लागल त ऊ तनी खिसियाइल, “मरवा के मनबऽ का हो मोहन !”\nमोहन धीरे से ओहिजा से भागल. अमवारी का दोसरा ओरि. छप छप छप छप.\nऔरत जुटली स आ तर-बतर धाना के सम्हारे में लाग गइली स. बेसी नादान टाइप सखी त ओफ्फ-ओफ्फ कर धाना का साथ, “बेसी गाव लाग गइल का ?” का सहानुभूति में पड़ गइली स बाकिर पहुँचल आँखि वाली सखी ताड़ गइली स कि आजु एह अमवारी में सावन का बदरी का अलावहू कवनो बदरी बरिसल बा. अइसहीं ना रुक गइल रहे धाना सखी.\n“का हो धाना सखी, आजु त तू नीक से भींजि गइलू हो.” कहत एगो औरत, जेकर गवना हो चुकल रहुवे, पूछलसि, “इमनवा बचल कि ना !” फेर अपने जोड़लसि, “तोहार अँखिया बतावत बा कि ना बचल.”\n“का जहर भाखत बाड़ू !” धाना एतराज जतवलसि.\n“मानऽ चाहे ना. गवनवा त हो गइल एह बरखा में. जाने इमनवा बचल कि ना !” ऊ औरत प्यार भरल तंज कसत बोललसि.\n“अरे सीधे पूछ कि जोरनवा पड़ल कि ना ?” एगो तीसर सखी पड़ताल करत बोलल, “हई घसिया बतावति बा !” ऊ आँखि घुमावत होंठ गोल करत बोलल, “हई होठवा के उड़ल लाली बतावति बा, हई साड़ी क किनारी बतावति बा.”\n“का बतावति बा ?” धाना बिफर के बोलल.\n“कि घाव बड़ा गहिर लागल बा हो धाना बहिनी !” एगो अउर हुसियार सखी बोलल.\nबरखा रुक गइल रहल बाकिर धाना के सहेलियन के बात खतम ना होत रहे. आजिज आ के धाना एगो सखी के सहारा ले के उठ खड़ा भइल. ओकर कान्ह पकड़लसि आ घरे चले के आँखे-आँख में इशारा कइलसि. ऊ चले लागल तबहिये झूला के पीढ़ा उठावत एगो सखी बोलल, “ई पीढ़ा त झूलवा से उतरल बा हो.”\n“के उतारल ?” एगो दोसर सखी रस लेत पूछलसि.\n“हई पायल जे उतरले होई.” ऊ पीढ़ा का लगे गिरल धाना के पायल देखावत बोलल.\n“लावऽ पायल ! एहिजा जान जात बा आ तोहनी के मजाक लागल बा.” सकुचात खिसियात धाना बोलल.\n“राम-राम !” ऊ सखी बोलल, “ई तोहरे पायल ह का ?” ऊ फेर चुहल कइलसि, “केहू से बतायब ना, के उतारल ? बता द.”\n“हई दई उतरलैं !” धाना बदरियन का ओर इशारा करत जान छोड़ावे के कोशिश कइलसि.\n“का हो दई, इहै कुल करबऽ !” उ‍पर बदरी का ओर देखत आ ठुमकत ऊ सहेली जइसे बदरिये से कहलसि, “लाज नइखे आवत, धाना के पायल उतारत !”\nफेर त घर के रास्ता भर किसिम-किसिम के चुहल होत रहल. घर का लगे चहुँपते एगो सखी बोलल, “हई ल धाना के पायल दई का निकरलें कि इनकर चालो बदलि गइल !”\n“काहे ना बदले भला. घाव जवन लागल बा.” ऊ सहेली बोलल, “जानऽ करेजा में लागल बा कि गोड़े में. बाकिर लागल त बा !”\nधाना के ओकरा घरे छोड़त सखी धाना के महतारीओ से कहत गइली, “घाव बड़ा गहिर लागल बा. हरदी दूध ढेर पियइहऽ ए काकी !”\nजवने होखे बाकिर धाना एह पूरा हालात, ताना-ओरहन अउर दिक्कतन के ब्योरा मोहन से अपना अगिला मुलाकात में, खुसुरे-फुसर करिये के सही, पूरा-पूरा बता दिहली. जवना के बाद में लोक कवि अपना एगो डबल मीनिंग गाना में बहुते बेकली से इस्तेमालो कइलन कि “अँखिया बता रही है लूटी कहीं गई हैं.” फेर आगा दोसरा अंतरा में ऊ आवस, “लाली बता रही है चूसी कहीं गई है” आ फेर गावसु “साड़ी बता रही है खींची कहीं गई है.”\nबहरहाल बिना घावे के सही, हरदी दूध पियत घरी धाना के नजर अपना गोड़ के अँगुरी पर पड़ल त धक् रह गइली. देखली कि गोड़ के अँगुरी से बिछिया गायब रहे ! ऊ दबल जबान से माई के ई बात बतइबो कइलस त माई कवनो एतराज ना जतवली. माई बोलली, “कवनो बात नाईं बछिया, तोहार जान-परान अउर गोड़ बचि गइल से कम बा का ? बिछिया फेर आ जाई.”\nगोड़ में चोट के बहाना तबहियो भारी पड़ल. एह बहाने कुछ दिन ले धाना घर से बाहर ना निकल पवलसि. आ तब जब ओकर अंग-अंग महुआ जस महकत रहुवे. ओकर मन होखे कि ऊ चोटी खोल, केश के खुला छोड़ खालिये गोड़ कोसो दउड़ जाव. दउड़ जाय मोहना का साथ. भाग जाय मोहना का साथ. फेर लवटि के घरे ना आए. ऊ बस दउड़त रहे. ऊ आ मोहना दउड़त रहें एक दोसरा के थमले, एक दोसरा से चिपटल. केहू देखे ना, केहू जाने ना.\nलेकिन ई सब त सिर्फ सोचे आ सपना के बात रहे.\nसाँच में त ऊ मोहना से भेंट करे खातिर अकुलात रहे. अफनात रहे. गुनगुनात आ गावत रहे, “हे गंगा मईया तोंहे पियरी चढ़इबों, मोहना से कई द मिलनवा हे राम !” सखी-सहेली समुझऽ सँ कि “सईंया से कई द मिलनवा हो राम” गावत बाड़ी धाना. स्वेटर वाला सईंया खातिर. बाकिर धाना त गावत रहे “मोहना से कई द मिलनवा हो राम.” लेकिन “मोहना” अतना होसियारी से फिट करे कि केहू बूझ ना पावे. सिर्फ उहे बूझे. आ ऊ देखे कि मौका-बेमौका मोहनो कवनो गाना टेरत ओकरा घर का लगी से जल्दी-जल्दी गुजर जाव. कनखी से एने-ओने झाँके, देखे. लेकिन ऊ करे त का ? ओकरा गोड़ में “घाव” नू रहे !\n“जल्दिये” ओकर “घाव” ठीक हो गइल आ ऊ कुलांचा मारत घर से निकले लागल. अइसे जइसे कवनो गाय के बछड़ा होखो. बाकिर मोहना के देखियो के ना देखे. अनजान बनि जाव. मोहना परेशान हो जाव, धानो. आ फेर रात में ऊ भेंट करे मोहना से चुपके-चुपके. बाकिर सपना में. साँच में ना. अमवारी, बरखा, झूला, मोहना आ ऊ. पाँचो एक साथ होखसु. सपना में बरखत ! भींजत, चिपटत आ फेर सिहर-सिहर एक दोसरा के हेरत. एक दोसरा के जियत. बाकिर सब कुछ सपनवे में होखे.\nसाँच में ना.\nसपना मोहनो देखल करे. धाना के सपना. अमवारी बरखा आ झूला के ना. सिर्फ धाना के. आ बहि जाव सपना के कवनो छोर पर जाँघिया खराब करत.\nजल्दिये खतम भइल दुनु के सपना के सफर !\nसच में मिलले.\nभरल दुपहरिया धाना के भईंसियन का धारी में. भईंस चरे निकलल रही स. आ धाना मोहन धारी में. माछी, मच्छर आ गोबर का बीच एक दोसरा के चरत. जल्दिये दुनु छूट गइले. कैद से. तय भइल कि अब आगा से दिन में ना, राते में कबहू धारी, कबो खरिहानि, कबो अमवारी, कबो खेत भा जहँवे कहीं मौका मिल जाई मिलत रहल जाई. एहिजा-ओहिजा. बाकिर चुपे-चोरी. धाना जल्दी में रहल. धारी से सबसे पहिले भागल फेर मौका देख के मोहनो एने-ओने ताकत गँवे से निकलल.\nफेर मौका बेमौका कबो अरहर का खेत में, कबो गन्ना के खेत में, कबो बगइचा त कबो धारी. बारी-बारी जगहा बदलत मिलत रहले धाना मोहन. बहुत बचाइयो के होखे वाली ई मुलाकात पीपर के पतई का तरह सरसराये लागल. लोग का जबान पर आवे लागल. मोहन-धाना भा धाना-मोहन का तौर पर ना. राधा-मोहन का तौर पर. धाना जइसे मोहन खातिर सखी रहे, वइसहीं चरचाकारन, टीकाकारन खातिर राधा बन चुकल रहे. कृष्ण वाली राधा ! त नाम चलल का दउड़ पड़ल. राधा-मोहना !\nबाकिर राधा मोहना त बेखबर रहले. बेखबर रहले अपना आपो से. अपना खबर बन गइला का खबर से.\nएक रात दुनु बड़ी देर ले एक दोसरा से चिपटल रहले. ओह रात मोहना कम धाना बेसी “हमलावर” रहे. मोहना जब-जब चले के बात करे तब-तब धाना कह देव, “ना, अबहीं ना.” ऊ जोड़े, “तनिक अउरी रुक के.” मोहना करे त का, धाना ओकरा उपरे पटाइल पड़ल रहे. अपना कड़ेर-कड़ेर जोबना से ओकरा के कचारत. आ मोहना नीचे से ओकरा चूतड़ कें रहि-रहि के हाथ से थपकियावत कहे, “अब चलीं नू ?” आ ओकर जबाब रहे, “ना, अबही ना.” ओह रात धीरही-धीरे सही, राधा मोहना से कहलसि, “बड़ा गवईया बनल घूमत फिरे लऽ, आजु हम गाइब !” आ धाना गइबो कइलसि खूब गमकि के, “ना चली तोर ना मोर / पिया होखे द भोर / मारल जइहैं चकोर / आज पिया होखे द भोर.” आ साँचहू ओह राति धाना भोर भइला का बादे छोड़लसि मोहना के. तब ले मोहन धाना का साथे गुत्थम गुत्था हो के तीन चार फेरा निढाल हो चुकल रहे. चलत-चलत ऊ सिसकारी भरत मचल के बोलबो कइलसि, “लागता जे हमें मार डरबू ए धाना !”\n“हँ, तोहरा के मार डारबि” धानो शोख होत बोलल रहे तब.\nराधा मोहन के ई सिलसिला चलत रहल आ चरचो !\nबात मोहना के घर ले चहुँप चुकल रहे बाकिर राधा रुपी धाना के घरे ना. केहू के हिम्मते ना पड़े. राधा के दू गो भाई पहलवान रहले आ लठइतो. जेही खबर चहुँपाइत ओकर खैर ना रहे. एही नाते गाँव में चरचा चलबो करे राधा-मोहन के त खुसुरे-फुसुर में. आ उहो गुपचुप.\nबाकिर कब ले छूपीत ई खबर !\nआखिर खबर चहुँपिये गइल धाना का घरे, जवन धाने चहुँपवलसि. धाना का, ओकर ओकाईल चहुँपवलसि. बाकिर धाना का घरे खबर चहुँप गइल ई बात धाना का घर वाला कानो कान केहू के खबर ना होखे दिहले. धाना के ढेरे यातना दिहल गइल. बाकिर इहो बाति बाहर ना निकलल. पचवें में गवना जावे वाली धाना के डेढ़ बरीस पहिलही गवना हो गइल. ई खबर जरुर चहुँपल सभका ले बाकिर चरचा एकरो ना भइल.\nधाना यातना जरुर सहलसि आ बेहिसाब सहलसि बाकिर मोहना के नाम जुबान पर ना ले आइल.\nबाकिर मोहना डेरा गइल रहे. डेरा गइल रहे पहलवानन का लाठी से. ऊ जान गइल रहल कि ऊंच नीच हो गइल बा. घबरा के शहर के राह धइ लिहलसि. ओहिजे चंग ले के गावे बजावे लागल.\nधाना का फेर में एने ऊ गवनइयो भुला दिहले रहल.\nएक दिने ऊ जिला कचहरी के एगो मजमा में गावत रहल. कलक्टर के जुर्म पर बनावल हाना. बिना कलक्टर के नाम लिहले. तबहियो पुलिस पकड़ि के पीट दिहलसि मोहन के. गनीमत रहल कि जेलवेल ना भेजलसि. लेकिन ऊ ई कलक्टर के जुर्म वाला गाना गावत रहल. एक दिने राह चलते एगो कम्युनिष्ट नेतो मोहन से ई गाना सुन लिहलन. ई कम्युनिष्ट नेता ओहिजा के विधायको रहलन. मोहना के बोलवलन. बात कइलन, चाय पियवलन आ ओकरा बारे में जनलन. ओकर पीठ थपथपवले आ पूछले कि “हमरा पार्टी खातिर गइब ?”\n“जे कही ओकरे खातिर गाइब. बस गरीबन का खिलाफ ना गाइब.” मोहन बेखौफ हो के बोलल.\n“हमहन गरीबे, मजदूरन आ मजलूमे के लड़ाई लड़ीले जा.” कम्युनिष्ट नेता मोहन के ई बात बता के ओकर मन साफ कइलन आ ओकरा के अपना साथ अपना टीम के मेंबर बना लिहलन. फेर ऊ पार्टी के मेंबरो बनल आ पार्टी खातिर गावे लागल.\nबाकिर ऊ अपना सखी धाना के ना भुलाइल. धाना के खोज खबर लेत रहल. बाद में पता चलल कि धाना के बेटा भइल बा. ओकरा ई समुझत देरी ना लागल कि ई बेटा ओकरे बेटा ह. मोहना आ धाना के बेटा. ऊ रोब से मूंछो अईंठलसि. हालांकि ओकरा मूंछ के अबही ठीक-ठाक पतो ना रहल. हँ नाक का नीचे पातर मूँछ जइसन इबारत जरुर निकलत लउके.\nबाद में ओकरा धाना के तकलीफ, “जल्दी” बच्चा पैदा हो गइला का चलते मिले वाला ताना आ तकलीफो के ब्योरा मिलत रहल. पर ऊ बेबस रहे. करबि करीत त का ? कवनो पहल भा दिलचस्पी देखवला के मतलब रहल धाना के अउरी कष्ट, बेइज्जति आ दिक्कत में डालल. से ऊ धाना के तकलीफन के ध्यान करिके अकेलही में रो गा के शांत हो जाव.\nएही बीच मोहनो के गवना हो गइल. ऊ शहर से गाँव, गाँव से शहर गावत-बजावत भटकत रहल. बाकिर कवनो टिकाऊ राह ना मिलल. तब ले दू गो बच्चो हो गइल रहन स ओकर. लेकिन रोजी रोटी के ठिकाना दूर दूर ले ना लउकत रहल.\nएही बीच ओकरा धाना फेर लउकल. रिक्शा से शहर के अस्पताल जात. ओकर मरदो ओकरा साथे रहल आ ओकर बेटो. रोक ना पवलसि मोहन अपना आप के. सगरी खतरा उठावत ऊ लपकल आ बोलल, “हे सखी !” सखी मोहन के आवाज सुनते सकुचइली बाकिर घबरइली ना. अपना मरद के खोदियवलसि, मोहन के देखवलसि आ बोलल, “का हो मोहन !” मोहन के मन के सगरी पाप मेटा गइल. सखी के मरद रहल त पहलवान बाकिर खिसियाह ना रहल. सखी के मानत जानत बहुते रहल. एक तरह से सखी के गुलाम रहल. ठीक वइसहीं जइसे जोरू के गुलाम ! सखी मरद से कहि के मिठाई मँगवलसि आ खुसफुसा के बतवलसि कि, “तोहरे बेटा के तबियत खराब हवे. सरकारी डक्टरी में देखावे वदे आइल हईं.”\nमोहन झट से कम्युनिष्ट नेता से संपर्क सधलसि जे पार्टी आफिस में भेंटा गइले. उनकर बात डाक्टर से करवलसि. डाक्टर लड़िका के ठीक से देखले परखले. निमोनिया बता के इलाज शुरु कइलन. लड़िका ठीक हो गइल, साथही मोहनो. धाना के मरद मोहन के मुरीद बन गइल. मोहन आ ओकर सखी धाना के रास्तो साफ हो गइल. दुनु फेर मिले जुले लगले. कबही धाना के मरद का सामनही त कबो चुपे-चोरी. धाना के अबही ले एके गो बेटा रहल, मोहन का कृपा से. मोहन के धाना से मिलल जुलल शुरु का भइल, धाना के गोड़ फेर भारी हो गइल. कोई आठ बरीस बाद !\nकि तबहिये चुनाव के एलान हो गइल. मोहन के ऊ कम्युनिष्ट नेता फेर से चुनाव लड़लन. मोहना एह चुनाव में जान लगा दिहलसि. लोकल समस्या के ले के एक से एक गाना बनवलसि आ घवलसि कि दोसरा नेता लोग के छक्का छूट गइल. नेता लोग के भाषन से बेसी मोहन के गाना के धूम रहल. नेताजी के हर जलसा में त मोहन गवबे करे, जलसा का बाद जीप में बईठ के माइक लिहले गावे, गाँवे-गाँवे घूमे. एह फेर में ऊ गावत अपनो गाँवे गइल आ सखियो का गाँवे.\nबतकुच्चन – १२


२८ फरवरी २०१४ के खबर एक नजर में – टटका खबर\nशुक का दिने बिहार भर में जदयू विशेष राज्य के दर्जा मांगत मशाल जुलूस निकललसि. आजु शनिचर का दिने लोग से आपन थरिया पीटे के गोहार लगवलन नीतीश कुमार कि केन्द्र सरकार के कान ले ई आवाज जाव. एही मुद्दा पर दिन भर भाजपा रेल जाम क के रखलसि जवना से रेल यातायात बाधित रहल. अनेके गाड़ी घंटन देर से चलली सँ.\nसहारा प्रमुख सुब्रत राय के शुक का दिने लखनऊ पुलिस गिरफ्तार क लिहलसि आ मुख्य न्यायिक मजिस्ट्रेट उनका के चार मार्च ले पुलिस हिरासत मे भेज दिहलसि. चार मार्च के दू बजे ले सुब्रत राय के उच्चतम न्यायालय मे पेश करी पुलिस. एह बीच सुब्रत राय का तरफ से पेश जमानत अर्जी पर विचार करे से इन्कार क दिहलसि सु्प्रीम कोर्ट.\nएशिया कप के मैच में श्रीलंका के कप्तान रह चुकल कुमार संगकारा के १०३ रन के शानदार पारी का बदौलत श्रीलंका भारत के दू विकेट से हरा के फाइनल खेले के आपन दावा मजबूत क लिहलसि.\nभाजपा के पहिला सूची में नाम ना रहला से उदास लालकृष्ण आडवाणी कहलन कि उ गांधीएनगर से लोकसभा चुनाव लड़ल चाहत बाड़ें. कहलन कि एह बाबत पार्टिए फैसला करी.\nजदयू से निकलइला का बाद शिवानन्द तिवारी कहलन कि नीतीश कुमार तुगलकी अंदाज मे पार्टी चलावत बाड़ें. आ लोकसभा चुनाव मे उनुका एकर खामियाजा भरे के पड़ी.\nउ.प्र. मे चार गो नया मेडिकल कॉलेज खोले खातिर जगह चुने प विचार कइलसि राज्य सरकार.\nगोण्डा संसदीय क्षेत्र से दू हाली सांसद रह राज्य के कृषि मंत्री आनन्द सिंह के बेटा कीर्तिवर्धन सिंह शुक का दिने समाजवादी पार्टी से इस्तीफा दे दिहलें.\nबेमौसम बरसात से काल्हु भर दिन जन जीवन अस्त व्यस्त रहल. यूपी में कुछेक जगहा से बनौरीओ गिरे के खबर बा.\nदेवांशरीफ मे सूफी सन्त हाजी वारिस अली के मजार पर चादर चढा के कांग्रेस उपाध्यक्ष राहुल गाँधी यूपी में अपना चुनाव प्रचार के शुरुआत कइलन.\nदिल्ली के खिडकी एक्सटेशन छापा मामिला में दिल्ली पुलिस को क्लीन चिट दिहलसि न्यायायिक जाँच समिति. कहलस कि मंत्री सोमनाथ भारती के व्यवहार ठीक ना रहल.\nउदयपुर में विहिप संरक्षक अशोक सिंघल कहलें कि अगर नरेन्द्र मोदी के सरकार केन्द्र में बनल त धारा ३७० हटा दीहल जाई.\nसु्प्रीम कोर्ट उत्तराखंड में पंचायत चुनाव करावे पर अंतरिम रोक लगवलसि.\nलोकसभा चुनाव में मन भर खरचा कर सकीहें चुनाव लड़े वाला. खरचा के सीमा बढ़ा के सत्तर लाख ले कर दीहलसि चुनाव आयोग. छोटका राज्यन में ई सीमा कम रही.\nनौसेना के नयका एडमिरल चुने ला प्रक्रिया के शुरूआत कइलसि रक्षा मंत्रालय. बार बार होखत हादसा के बाद नौसेना प्रमुख डी के जोशी इस्तीफा दे दिहलें. अब बात सामने आइल बा कि कई साल से बेर बेर मंत्रालय से कहत रहुवे नौसेना कि जरुरी उपकरण आ रख रखाव खातिर खरचा बढ़ावल जाव बाकिर मंत्रालय ओकर अनदेखी करत रह गइल.\nकेन्द्र सरकार के हाथ गोड़ काँपे लागल बा राहुल गांधी के “दिलचस्पी” वाला विधेयकन पर अध्यादेश ले आवे में. ओकरा लागत बा कि अगर राष्ट्रपति एह अध्यादेशन के मंजूरी ना दीहें त सरकार के अउरी फजीहत हो जाई.\nसमाज मे गैर बराबरी खतम होखे ले आरक्षण जारी राखे के बात कहलन सुशील मोदी.


मुसलमान – टटका खबर\nदलितन के प्रदर्शन में जमके शामिल भइलें देशद्रोही आ हिन्दू विरोधी जमात\nनयी दिल्ली 02 अप्रैल. अनुसूचित जाति अउर जनजाति अत्याचार निवारण अधिनियम में से तत्काल गिरफ्तारी के प्रावधान पर सुप्रीम कोर्ट के रोक लगवला का बाद देश के विपक्षी गोलन के मौका मिल गइल देश भर में दलितन के उकसा के बवाल करे आ हिन्दूवन के अपने में लड़ावे भिड़ावे के. एहमें मुसलमान अनेरियो सब खुलेआम\nजेल में बंद मुसलमानन का बारे में निमेष रिपोर्ट सकारल लिहलसि यूपी सरकार\nउत्तर प्रदेश के सपा सरकार जेलन में बंद मुसलमानन का बारे में निमेष आयोग के रिपोर्ट सकार लिहले बिया आ अब एकरा के विधानसभा के अगिला सत्र में सदन में राख दिहल जाई. ओने इलाहाबाद उच्च न्यायालय अपराधियन पर से मुकदमा हटावे के यूपी सरकार के कोशिश पर रोक लगा दिहले बिया.\nदिल्ली जामा मस्जिद के शाही इमाम अहमद बुखारी कुछ दिन पहिले सपा से नाराज होके आपन नाता तूड़ लिहले रहुवन. अब मुलायम का इलाका में सभा कर के बुखारी मुलायम के पोल खोले के धमकी दिहले बाड़न. २१ अप्रेल के एगो सभा में बुखारी मुसलमानन संगे मुलायम के धोखेबाजी के पोल खोलीहें. ओने सपा के\nकचहरियन मे भइल विस्फोट के मुकदमा वापिस ना लिहल जाई\nउत्तर प्रदेश सरकार विधानसभा में साफ कर दिहलसि कि लखनऊ, फैजाबाद, आ गोरखुपुर के कचहरियन में कइल विस्फोट से जुड़ल मुकदमा सरकार वापिस ना ली. कहलन कि सरकार एह पर कवनो सोचो विचार नइखे कइल जात. एहिजा ई बतावल जरूरी लागत बा कि सपा अपना चुनावी वादा में कहले रहुवे कि ढेर दिन से जेल


प्रेम दिवानी के धमाकेदार रिलीज – Anjoria\nमशहूर निर्माता आ वितरक डा॰ सुनील कुमार के भोजपुरी फिलिम ‘प्रेम दिवानी’ पिछला दिने बिहार में धमाकेदार रिलीज भइल. अपना डॉल्वी डिजिटल साउण्ड, शानदार कहानी आ कलाकारन के शानदार परफारमेंस क चलते ई फिलिम बिहार में कामयाब हो गइल बा.\nएह फिलिम से चर्चित लोकगायक राकेश मिश्रा पहिला बेर सिनेमा के परदा पर आइल बाड़ें.


सिंगापुर में भोजपुरी के अलख जगावत कार्यक्रम – Anjoria\nखबर गीत-गवनई मनोरंजन\nजून 25, 2011 राकेश श्रीवास्तव, सिंगापुर में भोजपुरी\nहालही में सिंगापुर में आयोजित भोजपुरी सोसायटी के कार्यक्रम में समिति का आमंत्रण पर शामिल होखे गइल गोरखपुर के रहे वाला आ भोजपुरी के मशहूर गायक राकेश श्रीवास्तव भोजपुरी गीत आ भजन के गायकी से सिंगापुर में बसल पूरबिया लोगन के मंत्रमुग्ध करके लवटल बाड़े.\nलवटला का बाद राकेश श्रीवास्तव बतवले कि सिंगापुर में पूर्वाचल के लाखों भोजपुरिया लोग अपना सांस्कृतिक संगठनन का माध्यम से भोजपुरी संस्कृति के अलख जगा के रखले बाड़े, ऊ लोग विदेश में रहला का बावजूद अपना भोजपुरी संस्कृति से नेह लगवले रखले बा. राकेश श्रीवास्तव के गायकी भोजपुरी सोसायटी, श्री लक्ष्मी नारायण मन्दिर, आर्यसमाज मन्दिर में आइल सभकर दिल जीत लिहलसि. सिंगापुर उत्तर भारतीय हिन्दू महासभा के 90 वें वार्षिकोत्सव आ गीता जयन्ती का अवसर पर एगो विशेष कार्यक्रम के आयोजन भइल जवना में राकेश पूरबी आ होली गीत पेश कर के खूब वाहवाही बिटोरले.\nश्री लक्ष्मी नारायण मन्दिर में सुप्रसिद्व मानस मर्मज्ञ जगतगुरु रामभद्राचार्य जी राकेश के मानपत्र देके सम्मानित कइले. साथही भोजपुरी सोसायटी सिंगापुर के अध्यक्ष सुग्रीमो मिश्र राकेश के एगो स्मृति चिन्ह प्रदान करत सम्मनित कइले.\nराकेश श्रीवास्तव का टीम के सदस्य आर्गन वादक कन्हैया श्रीवास्तव, ढ़ोलक वादक विजय नाथ मिश्रा, तबला वादक उत्तम प्रसाद मिश्रा आ पैड वादक कमल श्रीवास्तवो के स्मृति चिन्ह देके सम्मानित कइल गइल.\n6 thoughts on “सिंगापुर में भोजपुरी के अलख जगावत कार्यक्रम”\nअक्टूबर 25, 2011 को 9:00 अपराह्न पर


विशाल तिवारी के “चरणों की सौगंध” – Anjoria\nविशाल तिवारी के “चरणों की सौगंध”\nभोजपुरी सिनेमा के डायनामिक स्टार विशाल तिवारी के जलवा उनुका आवे वाली फिलिम “चरणों की सौगंध” में देखे के मिले वाला बा. एह फिलिम में विशाल तिवारी का साशे साथ भोजपुरी सुपर स्टार खेसारी लाल यादवो बाड़न. निर्देशक बाली के एह फिलिम में विशाल तिवारी के नायिका बाड़ी काजल राघवानी.\nएह फिलिम के किरदार से खुश विशाल बतावत बाड़े कि जब एह किरदार का बारे में बतावल गइल त तुरते हामी भर दिहले रहलें. फिलिम में खेसारीलाल आ विशाल तिवारी के देख के लोग हिन्दी फिलिम “दीवार” के शशि कपूर आ अमिताभ बच्चन के भुमिका याद करे लागी.\nपूर्वा प्रोडक्शन के बैनर तले बनल एह फिलिम के निर्माता हउवन सुर्यकांत. फिलिम एही महीना मुंबई आ बिहार में रिलीह होखी.\nPrevious Post: शुभी शर्मा के वाह वाही\nNext Post: १६ दिन में पूरा भइल दिनेश यादव के दिवानगी


08-07-2011 at 10:44 AM\nइ त बहुते बढियाँ रहल. बकलोल पहिले भी सुनले रहली हम, बहुते बार देवरिया जिला मे तो बहुत चलन बा.\nपौलसन नया बा लेकिन बाढिया लगल.


भोजपुरिया समाज के जीवट कथा – Hum Bhojpuria\nभोजपुरिया समाज के जीवट कथा\nलेखक- विनय बिहारी सिंह\nतीन गो एकदम सांच आ रोचक घटना हमनी के भोजपुरिया समाज के लौह पुरुषता के उदाहरण बाड़ी सन। अइसे त अनगिनत घटना बाड़ी सन, बाकिर आजु तिनिए गो प्रेरक घटना पढ़ीं।\nउत्तर प्रदेश के बलिया जिला के कौनो गांव के घटना ह। लइकाईं में ई घटना सुनाके हमार ईया (दादी) सीख देसु कि कौनो प्रण कइला के बाद पीछा ना हटे के चाहीं आ अपना दृढ़ इच्छा-शक्ति के बल पर प्रण कइल काम पूरा क देबे के चाहीं। ईया घटना बतावत का घरी ईहे कहसु कि दक्खिन का ओर एगो गांव रहे। ओइजा एगो मंदिर बनावे के प्लान बने आ कौनो ना कौनो कारन से रुकि जाउ। जमीन तक तय हो चुकल रहे। एह गांव में एगो परम भक्त आदमी रहले जिनकर नांव लोग साधु जी रखले रहे। उनुकर असली नांव से ज्यादा पुरुब टोला के साधु जी बड़ा प्रसिद्ध रहे। त मंदिर के प्लान बने आ रुकि जाउ। साधु जी अचानके एक दिन प्रण कइले कि जब तक मंदिर ना बनी, हम अन्न ना खाइब। एह प्रण का बाद ऊ सबकरा से मंदिर खातिर चंदा बटोरे लगले। भोजन में ऊ कबो आलू उबाल के खा लेसु त कबो कंद- मूल। कबो दही त कबो दूध। नाम मात्र के मजदूरी लेके मंदिर बनावे खातिर दू गो मजूरन के साधु जी तय क दिहले। मंदिर के नींव खोदा/कोड़ा गइल। कौनो ईंटा के भट्ठा वाला मालिक उनुका के एक हजार ईंटा दे दिहलस। नींव डला गइल। मंदिर बने शुरू हो गइल। एही बीच में साधु जी के मलेरिया हो गइल। मंदिर के काम रुकि गइल। काहें से कि दोसर केहू मंदिर बनावे में साधु जी जतना सक्रिय ना रहे। मलेरिया उग्र रूप ले लिहलस आ साधु जी के टायफाइड हो गइल। बोखार में ऊ का जाने का बड़बड़ासु आ देह तावा नियर जरे। लागल कि साधु जी मरि जइहें। जब तनी बोखार कम भइल त डॉक्टर कहलस कि मांस- मछरी खाईं। अनाज खाईं, तब देह में ताकत आई। बाकिर साधु जी कहले कि मरि जाइब बाकिर आपन प्रण ना छोड़बि। बेमारी में गांव के सक्षम लोग उनुकरा पर रुपया- पइसा खरच करेके तेयार रहे लोग। तीन महीना ले मृत्यु से लड़ाई कके साधु जी जीत गइले। आखिर ले ऊ अन्न टच ना कइले। दूध- दही आ फल के बल पर स्वस्थ हो गइले। मांस- मछरी उनुका खातिर आजीवन निषिद्ध चीज हो चुकल रहे। मंदिर त छोटहने बनल बाकिर ओकरा बने में दस साल लागि गइल। ओमें भगवान शिव के स्थापना भइल। गांव के लोग कहल कि साधु जी ओह मंदिर के पुजारी बनसु। साधु जी विवाहित रहले। उनुकर पत्नी भी सरल, सहज आ साधु स्वभाव के रहली। जब गांव के लोग आपन जिद्द ना छोड़ल त साधु जी बात मान लिहले। मंदिर के पुजारी बनि गइले बाकिर मंदिर बनला का बादो ऊ अनाज ना खइले। कहसु कि अब त अनाज का ओर ताकहूं के मन नइखे करत। बिना अनाज के जीए के आदत परि गइल बा। सचहूं मलेरिया से ठीक भइला का बाद साधु जी फेर बेमार ना परले। अनाज छोड़ला का बाद उनुकर चेहरा में का जाने कइसे निखार आ गइल। नब्बे साल के उमिर ले जियला का बाद अंतिम सांस लिहले।\nहम बलिया रेलवे स्टेशन पर भोर में उतरनी आ अपना बड़ भाई का घरे जाए खातिर एगो रिक्शा कइनीं। रिक्शा वाला बड़ा धीरे- धीरे चलावत रहे। हम रिक्शा वाला के कहनीं- अरे भाई तूं रेक्सा चलावतार कि बैलगाड़ी? एतना धीरे- धीरे चलबs त घरे हम दुपहरिया खान पहुंचब। रिक्सा वाला जवान लइका रहे, कहलस- जी बाबू। आ पैडल पर पैर मरलस त ठक दे बाजल। हम हैरान। पैर मरला पर ठक दे त बाजे ना। ओकरा गोड़ का ओर तकनी त हमार छाती धक्क दे हो गइल। ई का? रिक्सा वाला के एगो गोड़ के जगह पर डंटा/लाठी बांन्हल रहे। हमरा बड़ा अफसोस भइल। अपना पर ग्लानि भइल। ओह रिक्सा वाला के एकही गोड़ रहे। दोसरका गोड़ जांघ तक रहे। ओही जांघ में डंटा बान्हि के ऊ रिक्सा चलावत रहे। हम ओकरा से पुछनी कि तोहार गोड़ कइसे कटाइल? रिक्सा वाला कहलस कि ओकरा गोड़ में गैंगरीन हो गइल रहे, एही कारन से गोड़ काटे के परल। कहलस- “हमरा घर में हम बानी आ हमार माई बिया। आय के कौनो साधन नइखे। खाए- पीए आ माई के दवाई खातिर धन चाहीं। ओही खातिर हम रिक्सा चलावतानी।” हम त अपराध बोध से चुप रहनीं। घरे पहुंचि के ओकरा के बीस रुपया का बदला चाली गो रुपया देबे लगनी बाकिर रिक्सावाला बीस रुपया लौटा दिहलस। कहलस कि रउरा से त बीसे रुपया किराया तय भइल रहल ह। त हम चालीस रुपया काहें लेब। हमरा पर दया मत देखाईं। बस राउर प्रेम बनल रहो, ईहे चाहीं। रिक्सावाला पढ़ल- लिखल रहे। अगिला दिने ओकरा के खोजे निकललीं बाकिर फेर ओकरा से हमार भेंट ना भइल।\nओह घरी ट्रेक्टर के नांव बहुते कम लोग सुनले रहे। आजकाल नियर ट्रेक्टर से खेत जोतल आम घटना ना रहे। रबी के फसल बोआई के समय रहल। तले एगो किसान के बैल मरि गइल। किसान के नांव रहे अयोध्या। अयोध्या के चिंता भइल कि खेत कइसे जोताई? रबी के फसल कइसे बोआई? अयोध्या सबका से बैल मंगले। बाकिर सबका आपन खेत बोए के रहे। त बैल के उधार दी। पहिले आपन खेत बोई कि बैल उधार दी। एक दिन रात खान अयोध्या प्रण कइले कि पूरा तीन बीघा/बिगहा खेत फरुहा/फावड़ा से कोड़ देब। अगिला दिने फरुहा लेके खेत कोड़े शुरू कइले अयोध्या। लोग हंसे आ कहे कि पागल भइल बाड़े अजोध्या। आरे आधा कट्ठा, एक कट्ठा के बात रहित त कौनो बात रहल ह। ई तीन बिगहा खेत कइसे कोड़िहें। बाकिर अयोध्या सबकर बात अनसुना कके खेत कोड़े लगले। आ उनुका धुन के प्रणाम बा कि 15 दिन में तीन बिगहा कोड़ि दिहले। अब जे फरुहा भा कुदारी/कुदाल चलवले नइखे ऊ का जानी कि खेत कोड़े में कतना कठिन परिश्रम के जरूरत बा आ कतना एनर्जी लागेला। कहाला कि खेत कोड़ला पर हाड़ के पसीना निकलि आवेला। हाड़ से पसीना एगो मुहावरा ह। त एतना कठिन काम कके अयोध्या हंसते हंसत खेत के बो दिहले। ओकर विधिवत सिंचाई क दिहले आ उनुकर रबी के फसल लहलहाए लागल। आसपास के गांव में शोर हो गइल कि अयोध्या त लोहा के आदमी बाड़े। उनुकर मुकाबला के करी।\nई तीन गो कहानी सुनि के आजुओ हमार मन जुड़ा जाला। हम आजकाल अइसन कौनो लौह पुरुष के नइखीं देखत जौन एहतरे के उदाहरण मनुष्य के सामने राखत होखे। पहिले के लोग उदाहरण राखि देत रहल ह। मीडिया में आवे के ओकर कौनो इच्छा ना रही। बस हम आपन प्रण पूरा क दिहनी, एही के खुशी ओकरा खातिर पर्याप्त रहल ह। आजकाल त सुनाता कि बिना कौनो पराक्रम के ही लोग चाहता कि हमार नांव होजा, यश होजा। अइसना लोगन के अपना पुरनियन से सीख लेबे के चाहीं। लोहा बने खातिर एह लोगन के उदाहरण काफी बा।\n« भोर ना परे भात के खीरचुनौती बनल अवसर »


» मनोरंजन» भोजपुरी फिल्म अभिनेत्री मनीषा राय की रोड़ एक्सीडेंट में मौत\nCopyright © 2017-2021 Khulasa Post - All Rights Reserved. | RNI No. : CHHHIN/2016/74923 KHULASA POST | Powered by : Softbit Solution Visits : 3317388


गोपालपुर थाना फूंक दिहल लोग – टटका खबर\nगोपालपुर थाना फूंक दिहल लोग\nगोपालगंज जिला में कुचायकोट प्रखंड के गोपालपुर थाना के खिसयाइल गाँव वाले फूंक दिहलें. एह अगलगी से ओहिजा राखल दर्जनो गाड़ी आ कागजात राख हो गइल. थाना में बनल सिपाहियन के डेरो में तोड़फोड़ कइल लोग.\nबतावल जात बा कि दू दिन पहिले कुछ लोग दू गो मोटर साइकिल सवारन के पीट दिहले रहुवे आ एकर शिकायत कइला का बादो पुलिस कुछ ना कइलसि. एह बीच पिटाई से घवाहिल एगो लड़िका इलाज करावे लखनऊ ले गइल रहुवे जहवाँ ओकर मौत हो गइल. ई सुनते गाँव वाला खीसी लाल हो गइलें आ हजारो लोग गोपालपुर थाना पर हमला कर दिहल.\nघटना के जानकारी मिलला पर डीएम आ एसपी गोपालपुर चहुँप के हालात पर काबू करवलें.


होम > उत्पादों > प्लास्टिक लेपित हेक्सागोनल तार बाड़\n(प्लास्टिक लेपित हेक्सागोनल तार बाड़ के लिए कुल 24 उत्पादों)\nHEBEI HONDE INDUSTRIAL TRADE IMP&EXP CO., LTD. is one of the प्लास्टिक लेपित हेक्सागोनल तार बाड़ leading brands in China. It is the factory & supplier specializing in manufacturing प्लास्टिक लेपित हेक्सागोनल तार बाड़. Offer high quality प्लास्टिक लेपित हेक्सागोनल तार बाड़ atacheap wholesale price.\nथोक चीन से प्लास्टिक लेपित हेक्सागोनल तार बाड़ , लेकिन कम कीमत के अग्रणी निर्माताओं के रूप में सस्ते प्लास्टिक लेपित हेक्सागोनल तार बाड़ खोजने की आवश्यकता है। बस प्लास्टिक लेपित हेक्सागोनल तार बाड़ पर उच्च गुणवत्ता वाले ब्रांडों पा कारखाना उत्पादन, आप आप क्या चाहते हैं, बचत शुरू करते हैं और हमारे प्लास्टिक लेपित हेक्सागोनल तार बाड़ का पता लगाने के बारे में भी राय, आप में सबसे तेजी से उत्तर हम करूँगा कर सकते हैं।


रवि भूषण आ पवन सिंह के हैट्रिक बनत बा “आंधी तूफ़ान” से | Anjoria's Weblog\nरवि भूषण आ पवन सिंह के हैट्रिक बनत बा “आंधी तूफ़ान” से\nभोजपुरिया परदा पर गुंडई राज जइसन सफल फिल्म दे चुकल आ फिल्म वितरकन में हॉट केक बनल फिल्म “डकैत” के बाद निर्देशक रवि भूषण आ सुपर स्टार पवन सिंह फेर साथे बाड़न अनूप धवन-अमन कुमार प्रस्तुति आ मनोहर कुमार के बनावल फिल्म “आंधी तूफ़ान” में.\nगुंडई राज आ डकैतो का तरह “आंधी तूफ़ान” फिलमो एक्शन इमोशन से भरपूर फिल्म होखी. एहमें पवन सिंह के एक्शन के मुकाबला करीहें भोजपुरिया एक्शन स्टार विराज भट्ट. चोकलेटी चेहरा पर एक्शन के शौक़ीन पवन सिंह आ विराज भट्ट के लगभग एक दर्जन एक्शन दृश्य एह फिल्म के खासियत होखी. आम तौर पर जहाँ भोजपुरी फिलिमन एक्शन फिल्मावे खातिर अधिका से अधिका पांच दिन के शेड्यूल होखेला, एह फिल्म के एक्शन खातिर बारह दिन के शेड्यूल राखल गइल बा.\n“आंधी तूफ़ान” के स्टार्ट टू फिनिश शूटिंग एक मई से शुरू होखत बा. एह फिल्म में पवन सिंह साथे बाड़ी भोजपुरी के गरम लिट्टी अंजना सिंह. साथे बाड़न भोजपुरिया खलनायिकी के सिरमौर अवधेश मिश्रा, कोमेडी किंग से खलनायिकी में उतरल मनोज टाइगर, आनंद मोहन, जया सिंह, सोम भूषण , गोपाल राय आ सपना.\nमाँ काली मूवीज के बैनर तले बनत एह फिल्म के कहानी खुद निर्देशक रवि भूषण के लिखल ह जवना में उनुका हर फिल्म का तरहे मनोरंजन के हर पहलू के ध्यान राखल गइल बा. संगीतकार मधुकर आनंद, गीतकार विनय बिहारी, आर.आर. पंकज आ प्रदीप मधुकर, संपादक नकुल प्रसाद, कैमरामेन रवि चंद्रन हउवें.\nनिर्देशक रवि भूषण के निर्देशन कैरियर के ई तिसरकी फिलिम हियऽ आ तीनो में नायक पवने सिंह बाड़े.\nरवि भूषण, पवन सिंह, आँधी तूफान\nThis entry was posted in इण्डस्ट्री न्यूज, फिल्म, फिल्मकार and tagged आँधी तूफान, पवन सिंह, रवि भूषण by Anjoria. Bookmark the permalink.


Last Updated: October 17, 2020, 1:43 PM IST\nपढ़ाई लिखाई माने कि शिक्षा कौनो समाज के बढावे खातिर केतना जरूरी होला ई बंगाल के भोजपुरी समाज के पिछला 50-60 साल के विकास यात्रा पर नजर डलले पे साफ दिखाई दे जाई. ऊहवा के भोजपुरिया बोले वालन परिवार के नौजवानन में पढ़े लिखे क चसक जहिया से जागल ह समझी कि उनकर भागे जाग गईल. पढ़ाई लिखाई त सबही क भाग जागेवेला चाहे केहू कौनो समाज कौनो परिवार क होखे लेकिन बंगाल के भोजपुरिया समाज क भाग जगले क माने कुछ औरे ह. पढाई लिखाई से बंगाल में 60 के दसक तक मुड़ी गोत के चले वाला भोजपुरिया समाज के नवका पीढ़ी 80 के दसक आवत आवत सीना तान के चले लागल. कहे क माने ई है कि जेकर बंगाली भाई लोगन के आगे बोली न निकले उन कर बच्चा सब पढ़ लिख के मन से एतना मजबूत हो गइल सब कि अब रास्ता घाट.... बस ट्रेन कहिओं आपस में आपन बोली बोले में तनको न लजानन सब.\nबाकिया समाज के लोग पिछुआए लागल. शिक्षा के ले के ई समााज आजादी के पहिले से ही जाग गईल रहल... एकर सबसे बड़ कारण सायद अंग्रेजन क सबसे पहिले कलकत्ता में आइके बसल ही होखे. चाहे जौने कारन होखे लेकिन बंगाली भाई लोग अपना आगा केहू के कुछ समझते ना रहे. उनका सबका रौब में रोजी रोटी कमाए घर बार परिवार छोड़ के सैकड़ो मील दूर आइल बिहार के मजदूर कामगार भाई लोग आ जाए. एतना दूर गईल भाई लोगन के भी पूरा धयान कमाई पर रहे. एकरा चलते न तो आपन परिवार ठीक से पाले पोसे पर ही धयान देहलन लोग आ न त आपन बच्चन के पढ़ावे लिखावे के बारे में ही कबहूं सोचलन. अइसे बेसी लोगन क परिवार त गांवे पर रहे आ जे अपना साथ रखबो करे सबके धयान दू पैसा कमाइये पर रहे. कमाई भी कौने एतना न रहे कि बाल बच्चन के बढ़िया से पाल पोस सकें. उ जमाना में जे आपन पेट काट के बच्चन के पढ़ा लेहिलस समझ लेही कि उनकर भागे जाग गईल. लेकिन अइसन कर पावे वाला बहुते कम लोग रहे तब.\nकासी के छोड़ के केहूं भी ‘बिहारी’ के खातिर उन सबका मन में कौनो इज्जत न रहे. उ सब आपस में इन सबही के छातू कह के भी बोलावत रहें. छातू माने सतुआ खाए वाला. लेकिन पढाई लिखाई से समाज में केहू क इज्जत कइसे बढ़ेला अउर कइसे ओकर खान पान ... रहन सहन भी इज्जत पावे लगेगा... सतुआ एकर सबका ले बड़ उदाहरण ह. शिक्षित भोजपुरियन के साथे रह के बंगाली संगी साथिन के सतुआ के गुन समझ में आवे लागल. गरमी के दिन में अब भाई लोग फुटपाथ पर बिहारी भाइयन के दोकान पर मिले वाला सतुआ क सेवन बिना लाज संकोच करेला. मुढ़ी चनाचूर और झालमुढ़ी खाए वाला भाई लोग अब भूजा अ चूड़ा चना भी खूब चाव से खाएला ... जबकि पहिले इहे भाई लोग आपन खानपान – रहनसहन, पहिनावा अउर संस्कृति पे एतना इतराये कि ओकरा आगे केहू के कुछऊ न समझे. लेकिन शिक्षा के चलते खुलल दिमाग क बत्ती कौनो भी समाज क भाग के बदल देला. बंगाल क बिहारी अउर पूर्वांचली समाज में 30 – 40 साल के भीतरे परिवर्तन एकर अच्छा उदाहरण ह.


खदेरन के पाठशाला (चीरहरण) - - लव कान्त सिंह - मैना: भोजपुरी साहित्य क उड़ान (Maina Bhojpuri Magazine)\nHome अंक - 114 लव कान्त सिंह Bhojpuri Kahani Katha खदेरन के पाठशाला (चीरहरण) - - लव कान्त सिंह\nखदेरन के पाठशाला (चीरहरण) - - लव कान्त सिंह\n(सब लड़िका क्लास के एगो कोना में बिटोराइल बा, दुगो बेंच गिरल बा चिरकुटवा ओहिमें दबाके माई-माई चिचियाता, लबेदा सुथनी एकदोसरा के झोंटा नवा के लड़ता आ गरियावता, खदेरन छोड़ावे के परयास करत बारें, मास्टर साहेब के प्रवेश होता। सब हबड़-हबड़ अपना बेंच पर भागत बारन स)\nमास्टर साहेब- झाडूल गाँधी सुधर जाएगा बाकी तुम लोग नहीं न सुधरोगे, ई बेंच सब उठाओ, दुनु झोंटा झोंटी काहे कर रहा था जी?\nलबेदा- मारसायेब हई एथिया के नाती हमार टिफिन बिना पुछले उठा लेलस हs आ मंगनी ह त गारी बकता।\nमास्टर साहेब- कउवा कम्हार जईसा करता है तुम सब, काहे रे सुथनी काहे टिफिन छीन रहा था इसका।\nसुथनी- एकदिनवा ई हमार टिफिन चोरा के खा गइल रहे की ना!!\nमास्टर साहेब- लाओ इधर दो हमको कौनो नहीं खायेगा, हम खायेंगे इहे दंड रहेगा तुम सबको(टिफिन खोलके) अरे बाह एमे त खीर है।\nढ़ोंढ़ा- ओहिसे नु एकनी मार कईले रहे।\nमास्टर साहेब- खदेरन तुम खाड़ा होखो आ टास में दिए थे कहानी लिखने को, सुनाओ, तब तक हम खीर खाते हैं आ तुम दोनों कान ध के बेंच प खाड़ा हो जाओ, कुछो बोले त मार सटका के बिधुनिए देंगे।\nखदेरन- माट साहेब कहानी बा की देव चचा के दादा के ग्राउंड में एक बेर फेर भोजपुरिया महाभारत के चीरहरण शुरू भइल। ओने से कौरव आ एने से पांडव। भोजपुरी के सभा में बोलावल गइल। कौरव के तरफ से गिन्दु रोनाली, हवन सिंह, बिमा सिंह, किनारा गुप्ता इत्यादि लोग ठहाका मार के हंसत बा लो जुरजोधन जी हस्तिनापुर जीते के फेरा में सब नीमन-बेजायें लोग के बिटोर लेले बारन। भीष्म, द्रोणाचार्य, कृपाचार्य आ विदुर मुड़ी लटका के बईठल बा लोग।\nमास्टर साहेब- बाह खीरवे खानी तुम्हारा कहानी भी स्वादिष्ट है, हं त फेर का हुआ?\nखदेरन- फेर दारु के नीशा में धूत हवन सिंह दुस्सासन बनके भोजपुरी के चीरहरण शुरू क देलन, पांडव लोग खिसिया गइल, भरत जी भीम लेखा खिसिया के मंच प से उतर गईले बाकी चीरहरण चालू बा, जनता थपरी पीट रहल बा। लोहा सिंह 12 बजे से तइयार रहस आ रात के 8 बजे ले चहले की अब मोका मिली त कृष्ण बन के भोजपुरी के बचावे के कोशिश करेम, बाकी गिन्दु रोनाली लोहा सिंह प भारी पड़ गईली, बाकी कसर नेता लोग पूरा क देहल। लोहा सिंह भोजपुरी के चीरहरण से आहात होके चल गईलें। जुरजोधन के खुसी के ठेकाना ना रहे की अब त हस्तिनापुर हमरे ह। बीर कुंवर सिंह भी बहुत कोशिश कईलें, बहुत तीन-पांच कईला के बाद बिहान भईला उनका भोजपुरी के साड़ी पहिनावे के मोका मिलल बाकी जब पूरा सभा में दुस्सासन के कमी ना रहे त ई कतना देर टिकी!! भरल सभा में भोजपुरी के खूब बेजतीयांव भइल।\nलबेदा- ऐ खदेरन भाई, धृतराष्ट्र ना कुछो कहलक?\nखदेरन- धृतराष्ट्र के संख्या हजार से बेसिए रहे बाकी ऊ त धृतराष्ट्र बा बोली काहे।\nमास्टर साहेब- बाह बहुत बन्हिया है आनंद आ गया।\nखदेरन- धन्यवाद मारसायेब।\nमास्टर साहेब- का धन्यवाद, हम त खीर के बात कर रहे थे बहुते स्वादिष्ट है। बेटा लबेदा तुम बईठ जाओ काल्हे भी अपना माई से कहना की अइसने खीर बना के भेजे।\nलबेदा- खोरहवा कुतवा के मरले बानी हाड़ाह, अब उ काहेके फेर कबो खीर में मुंह नावे जाव। ई त हम ले आइल रनी ह कुकरा के देवे ना लउकल ह त टिफिन लेले आ गईनी ह जात में मिली त खिया देतीं।\nमास्टर साहेब- बेहुद्दा कहीं का, मुर्गा बन जाओ अबकी, ना त मार सोटा के चाम छिल देंगे...आक थू...थू..ओए।\nअंक - 114 (10 जनवरी 2017)\nPainali 16 मई 2017 को 11:04 pm\nमजा आ गइल।\nUnknown 20 मई 2017 को 11:47 am


बनारस में रवि किशन के इसक – Anjoria\nOctober 19, 2011 Editor मनोरंजन 0\nभोजपुरी फिलिमन के सदाबहार सुपर स्टार रवि किशन एक बार फेर से बाबा विश्वनाथ का नगरी बनारस में बाड़े जहाँ ऊ हिंदी फिल्म “इसक” के शूटिंग में हिस्सा लेत बाड़े. “इसक” के निर्देशक हउवें मनीष तिवारी आ निर्माता हउवें शैलेश सिंह, जे “तनु वेड्स मनु” जइसन सुपर हिट फिल्म बनवले रहले. “इसक” फिल्म में प्रतीक बब्बर, कंगना रानावत आ सुधीर पाण्डेय उनका साथ बाड़े.\nअतवार के बनारस पहुचते सबसे पहले रविकिशन बाबा विश्वनाथ के दरबार में जाके पूजा अर्चना कइलन जइसन ऊ हर बेर करेले. पिछला बेर ऊ डॉ. चंद्रप्रकाश द्विवेदी के फिल्म “मोहल्ला अस्सी” के शूटिंग खातिर बनारस गइल रहले. रवि किशन के व्यस्तता एह घरी हिंदी फिलिमन में बहुते बढ़ गइल बा. एही शुक के रिलीज़ भइल “अज़ान” में उनुका काम के तारीफ़ भइल बा. एकरा अलावे ऊ विक्रम भट्ट के डेनजरस इशक, सैफ अली खान के एजेंट विनोद समेत लगभग आधा दर्ज़न हिंदी फिल्मन में काम करत बाड़े.\nउनुकर भोजपुरी फिल्मनो के तादात काफी बा. पिछला महीना रिलीज़ फिल्म “संतान” आ “फौलाद” के नशा दर्शकन का दिमाग से अबहीं उतरलो नइखे तबले केहू हमसे जीत न पाई, प्राण जाये पर वचन न जाये, हमार देवदास आ मल्लयुद्ध प्रदर्शन खातिर कतार में बाड़ी सँ. बहरहाल हिंदी आ भोजपुरी सिनेमा का साथे साथ छोटको परदा पर रवि के जादू बरक़रार बा.


सूसिम - विकिपीडिया\nसूसिम चाहे सुशिम मौर्य साम्राज्य के एगो राजकुमार रहलन आ बिंदुसार से सभ से बड़ बेटा रहलन। बिंदुसार अपना बाद हिनके के सम्राट बनावे के चाहत रहलें, बाकिर असोक इनकरा मुआ के अपने सम्राट बन गइलन।\n1 जनम आ कुल\n2 उप राजसाही\n3 बिन्दुसार के मुअला के बाद गिरिह जुध\nजनम आ कुलसंपादन\nसूसिम मौर्य साम्राज्य के दुजका सम्राट बिंदुसार सभ से बड़ पूत रहन। ना खाली ऊ अगिला सम्राट मानल जात रहन बलुक हुनकर माई अशोक के माई के पसन ना करत रही।. बिंदुसार सभ से बेसी सूसिम के मानत रहन। बिंदुसार के असोक पसन ना पड़त रहन एहसे असोक के सम्राट होखे के सम्हाओना तनी कम रहे। बाकिर बिंदुसार असोक माई सूभद्रांगी के आपन रानी सभ मे सबसे बेसी सनेह करत रहन, काहे कि ऊ बहुते सुघर रही आ एक हाली बिंदुसार के जान बचवले रही। कहल जाला जे सूसिम के सय गो छोट भाई रहऽसन।\nसूसिम तक्षसिला के प्रसासक रहन आ हुनकर भाई असोक उज्जैन के। मौर्य साम्राज्य चार गो भाग मे बटल रहे। असोक के लेख मे ओह चारो भाग के राजधानी बाटे: तोसाली (पूरूब मे), उज्जैन (पक्खिम मे), सुवर्नगिरी (दक्खीन मे) आ टक्षसिला (उत्तर मे)। एह सभ के राज पाटलिपुत्र से चलत रहे। सम्राट के सलाह मंत्री लोग देत रहे।\nबिन्दुसार के मुअला के बाद गिरिह जुधसंपादन\nबिन्दुसार के मुअला के बाद हुनकर पूत सभ मे जुध चालू भ गईल। बिन्दुसार सूसिम के सम्राट बनावे के चाहत रहन बाकिर मंत्री लोग असोक के चाहत रहे। रधागुप्त नांव के एगो मंत्री असोक के सम्राट बने मे सहाएता कइले रहे।\n↑ Singh, Upinder (2009), A history of ancient and early medieval India : from the Stone Age to the 12th century (3rd impr. संस्क.), New Delhi: Pearson Longman, प. 331, ISBN 9788131716779\n↑ Gupta, Subhadra Sen (2009). "Taxila and Ujjaini". Ashoka. Penguin UK. ISBN 8184758073.\n"https://bh.wikipedia.org/w/index.php?title=सूसिम&oldid=674827" से लिहल गइल\nLast edited on 20 जून 2020, at 06:19\nएह पन्ना पर आखिरी बेर संपादन 20 जून 2020 के 06:19 बजे भइल रहल।


मतदातन खा नई मिली व्यवस्था - Khabar Lahariya (खबर लहरिया)\nखबर लहरिया जिलाबुंदेलखंड\tमतदातन खा नई मिली व्यवस्था\nमतदातन खा नई मिली व्यवस्था\nद्वारा लिखित खबर लहरिया May 7, 2014\nचुनाव, चुनाव, चुनाव जिते देखो ओते चुनाव की ही चर्चा होत हती। आखिर असम जनता खा इन्तजार खतम हो गओ, ओर 30 अप्रैल 2014 खा महोबा के साथे बांदा, चित्रकूट ओर हमीरपुर आदि जिलन में मतदान सम्पन्न कराओ गओ।\nका अपने देश में चुनाव ही रह जेहे?\nअभे मार्च से लेके मई तक लोक सभा चुनाव की तैयारी में आदमी लगो रहो। एक साल खे बाद पंचायती राज को चुनाव होय खा समय हो जेहे।\nजीमे छोट आदमी से लेके बडे़ अधिकारी तक चुनाव में फिर व्यस्त हो जेहे।\nअब सवाल जा उठत हे कि सरकार के एते गांवन खा विकास को काम करवाये खे लाने बजट नइयां तो चुनाव में करोड़न हजार रुपइया खर्च खे लाने तिे से आउत हे?\nहर चुनाव में सरकार करोड़न हजार रुपइया खर्च करत हे। अगर व्यवस्था देखी जाये तो न के बराबर रहत हे।\nईखा ताजा उदहरण महोबा शहर के जी.जी.आई.सी. कालेज में 30 अप्रैल 2014 खा हजारन खे गिनती में आदमी-ओरतन ने मतदान करो। जिते न पिये खे पानी की व्यवस्था हती न बेठे खे व्यवस्था हती। जभे कि मतदान से पेहले हर पार्टी ने मतदातन खे लाने हर प्रकार की वयवस्था देय खे बात कही हती।\nकस्बाथाई मोहल्ला की पुनिया ओर कादी मोहल्ला की फूलारानी कहत हे कि नेता लोग पेहले कहत हते कि पेहले मतदान बाद में जलपान पे आदमी गुर दिखा के ढेला मारत हे। का सरकार खे एते आम जनता खे व्यवस्था करे खा बजट नई रहत आय। अगर प्रचार-प्रसार में इत्तो रुपइया खर्च करत हे तो जनता खे लाने काय नई खर्च करत आय?\nकईसे होई छई गलती?


बलिया न्यूज ५ दिसंबर – टटका खबर\nबलिया न्यूज ५ दिसंबर\nददरी मेला के आखिरी दौर चलत बा आ एह चलते खरीददारन के भीड़ उमड़े लागल बा. मेला के समापन अतवार आठ दिसंबर के होखे वाला बा. काल्हु अतवार का दिने खूब भीड़ जुटे के उमेद लगा के दुकानदार अपना दुकानन में सामान भरे में लागल बाड़े.\nबैरिया के मिसिर के मठिया गांव में बियफे का दिने खाना बनावत आग लगला से तीन गो मड़ई राख हो गइली सँ. एह आग में तीन गो बकरी जर गइली स.\nकुंवर सिंह महाविद्यालय छात्र संघ के चुनाव आठ दिसंबर के होखे वाला बा आ उम्मीदवार लोग रात दिन एक क दिहले बा. गावे गाँवे घूम घूम के वोट माँगत बा लोग.\nरेवती का गुदरी बाजार के दतहां तिराहा प बुध के संझिया कुछ लोग सपा के नगर प्रभारी प्रमोद कुमार उपाध्याय के जम के पिटाई क दीहल. एह चलते बाजार में हड़कंप मच गइल. सपा नेता छह जने का खिलाफ तहरीर दिहले बाड़न. बतावल जात बा कि झगड़ा रुपिया के लेन देन ले के रहुवे.\nबुध का दिने जिला अस्पताल के आधा से अधिका डाक्टर गोरखपुर एगो शादी में चल गइल रहले जवना से मरीजन के देखहू वाला केहू ना रहल ओपीडियन में. हालांकि अस्पताल अधीक्षक कहले कि डाक्टर लोग तीन बजे का बाद गइल.\nदसमोत्तर छात्रवृत्ति खातिर भइल आनलाइन फर्जीवाड़ा के जाँच शुरू हो गइल बा. एह फर्जीवाड़ा से चौदह गो स्कूल में गलत तरीका से दाखिला दीहल गइल\nपुलिस बहाली खातिर पन्दरह तारीख के लिखित परीक्षा होखे वाला बा. एह परीक्षा में नकल करत पकड़इला प मुकदमा दर्ज करावे के चेतवले जिलाधिकारी सुनील कुमार श्रीवास्तव. कहले बाड़न कि नकल करे वाला चयन प्रक्रिया से त बाहर होइए जाई, ओकरा पर केसो चलावल जाई. एह परीक्षा में छत्तीस हजार से अधिका परीक्षार्थी बाड़े आ पचपन जगहा इम्तिहान लीहल जाई.\nरसड़ा-बलिया रोड प बुध के रात दू जगहा भइल सड़क हादसा का चलते एगो आर्केस्ट्रा पार्टी पांच लोग समेत सात जने घवाहिल हो गइले. एगो हादसा अमहर चट्टी का नियरा रात में सड़क किनारे खड़ा ट्रक से बोलेरो का टकरइला से भइल\nTags: न्यूज, बलिया\nछपरा न्यूज ५ दिसंबर\nसिवान न्यूज ५ दिसंबर\nगोपालगंज न्यूज ५ दिसंबर


पुरवइया आ भोजपुरी लेखक संघ के भोजपुरी कविता संगोष्ठी – Anjoria\nपिछला दिने 23 नवंबर के दिल्ली के पालम में बोलावल गइल भोजपुरी कविता गोष्ठी के अध्यक्षता करत डा॰ गोरख प्रसाद मस्ताना जब आपन पंक्ति सुनवनी कि,\nराजघाट पर गीता कुरान लेके जे किरिया खाई\nउहे लोग सत्ता पाई, उहे लोग सता पाई !\nत सभे लोग वाह वाह कर उठल आ कविता गोष्ठी के मचान अउरी ऊँच हो गइल.\nत नवल किशोर निशांत के कविता में भ्रूण हत्या रोके के गोहार ‘हमहूँ दिलवे के टुकड़ा तोहार ऐ मइया’ सुन के माहौल भावुक बन गइल.\nगोष्ठी में डा॰ गोरख प्रसाद मस्ताना के भोजपुरी खंडकाव्य ‘एकलव्य’ पर बोलत रमेश कुमार सिंह कहलन कि एह खंड काव्य में मस्ताना जी जवन नजरिया पेश कइले बानी तवन हिंदीए ना दोसरो भाषा में बमुश्किले भेंटाई.\nडिफेंडर पत्रिका के संपादक धनञ्जय कुमार सिंह एह गोष्ठी में जानकारी बँटले कि अब उनकर पत्रिका डिफेंडर भोजपुरीओ में अलग से निकलल करी. कहलन कि उनकर एगो सपना एह तरह पूरा होखे जात बा.\nलोक सभा में अधिकारी आ हिंदी, मगही के विद्वान उपेन्द्र नाथ भोजपुरी संस्था से जुड़ल लोगन से निहोरा कइलन कि भोजपुरी के संवैधानिक मान्यता दिआवे खातिर सभे मिल के काम करे ना कि अलग-अलग आपन निजी प्रचार-राग से जुड़ल रह के.\nभोजपुरी रंगमच के लोकप्रिय नाम संजय ऋतुराज गोष्ठी में आपन भोजपुरी हास्य व्यंग कविता सुना के सभके हँसा दिहलन.\nगोष्ठी के संचालन संतोष कुमार कइलन आ आपन दू गो नया भोजपुरी कवितो सुनवलन ‘गरीबी’ आ ‘जननायक’\nभाषानुवादक राजेश कुमार ओझा के कहना रहे कि भोजपुरी के बढ़न्ती से हिंदी कमजोर ना होखी बलुक अउरी मजबूते होई.\nएह गोष्ठी में तीन गो भोजपुरी पत्रिकन के विमोचन भइल. ई रहली सँ भोजपुरी, इंग्लिश आ हिंदी भोजपुरी के पत्रिका ‘भोजपुरी ज़िन्दगी’ (संपादक – संतोष कुमार), डिफेंडर (संपादक – धनञ्जय कुमार सिंह), आ ठेठ भोजपुरी पत्रिका ‘लकीर’ ( जमशेदपुर से – सम्पादक – गंगा प्रसाद अरुण) .\nगोष्ठी में एकमत से फैसला भइल कि संविधान के अठवीं अनुसूची में भोजपुरी के शामिल करावे ला प्रधानमंत्री समेत मंत्रियन आ सांसदन के चिट्ठी लिखल जाव जेहसे संसद के शीतकालीन सत्र में भोजपुरी से जुडल बिल पास हो सके.\nएह गोष्ठी में ‘प्रवासी शक्ति’ पत्रिका से राज कुमार, ‘पुरवैया’ से सचिव नागेन्द्र सिंह, क्षितिज, हर्ष, रंजू, योगेश कुमार, भाई बी के सिंह ( संचालक – श्री ज्ञान गंगोंत्री विकास संस्था) वगैरह लोग शामिल रहल.\nकार्यक्रम के समापन ‘पुरवैया’ संस्था के प्रेसिडेंट राजदीप सिकदर के धन्यवाद ज्ञापन से भइल.\n(हिंदी में मिलल रिपोर्ट के भोजपुरी अनुवाद)\nPrevious Post: बेइज्जत करे खातिर इज्जत भइल\nNext Post: ददरी मेला के समापन पर भोजपुरी गायकी के जलवा


भोजपुरी के एगो नया मनोरंजन चैनल अंजन टीवी | Anjoria's Weblog\nभोजपुरी के एगो नया मनोरंजन चैनल अंजन टीवी\nPosted on अगस्त 26, 2012 by Anjoria\nभोजपुरी मनोरंजन के मैदान में क्रांति करे का दिसाईं एगो नया मनोरंजन चैनल डेग बढ़वले बा. भोजपुरी के ई दुसरका मनोरंजन चैनल होखी बाकिर एकर कार्यक्रम के अंदाज अलगे तरह के होखे वाला बा. अंजन टीवी नाम के एह चैनल पर के हर कार्यक्रम संदेशपरक होखी.\nअंजन टीवी के चैनल हेड मंजीत हंस के कहना बा कि उनुका चैनल के उद्देश्य दर्शकन के मनोरंजने करल ना, बलुक बल्कि स्वस्थ मनोरंजन कइल बा. एहसे कार्यक्रम बनावत घरी एह बात पर खास ध्यान दिहल गइल बा कि समाज के हर वर्ग के लोग एकर आनंद ले सकसु. अंजन टीवी पर योग, संगीत, फिल्म, धारावाहिक, ट्रेवल, भक्ति, रियलिटी शो, कोमेडी शो, लाइफ स्टाइल आ खाना खजाना से जुड़ल कार्यक्रम पेश होखी आ एह कार्यक्रमन के भोजपुरी फिल्म जगत के कलाकार होस्ट करीहें.\nअंजन चैनल के टेग लाइन “जियो हर पल” का बारे में चैनल हेड मंजीत हंस बतवलें कि ई आध्यात्म से जुडल बा आ संदेश देत बा कि जीवन अनमोल ह, एकरा के खुशी, आपसी भाईचारा आ चेहरा पर मुस्कान लिहले बितावे चाहीं. कहलन कि चैनल के लोगो में त्रिनेत्रो के झलक मिलत बा. कहलन कि उत्तर भारत के लोगन के ओह लोग का अपना भाषा में बढ़िया कार्यक्रम दिहले चैनल के अकेला मकसद बा.\n(स्रोत – अंजन टीवी)\nThis entry was posted in खबर, टीवी, मनोरंजन and tagged अंजन टीवी, भोजपुरी by Anjoria. Bookmark the permalink.


किताबि आ पत्रिका के परिचय – 13 – Anjoria\nमार्च 11, 2017 जब तोप मोकाबिल हो, डॉ. अरुणमोहन भारवि, परशुराम, मुट्ठी भर भोर, राख भउर आग\nडॉ. अरुणमोहन भारवि के कुछ रचना\nपरशुराम (भोजपुरी पौराणिक उपन्यास)\n1977 में भोजपुरी संस्थान, 2, ईस्ट गार्डिनर रोड, पटना से प्रकाशित.\nराख भउर आग (भोजपुरी जनवादी उपन्यास)\n1985 में अरुणोदय प्रकाशन, आर्य आवास, भारतीय स्टेट बैंक (मुख्य शाखा) के सामने, बक्सर- 802101 से प्रकाशित.\nमुट्ठी भर भोर (भोजपुरी कहानी संकलन)\n2013 में अरुणोदय प्रकाशन, आर्य आवास, भारतीय स्टेट बैंक (मुख्य शाखा) के सामने, बक्सर- 802101 से प्रकाशित.\nजब तोप मोकाबिल हो (भोजपुरी रिपोर्ताज संकलन)\nभारवि जी भोजपुरी के वरिष्ठ साहित्यकार हईं. आजुओ इहाँके साहित्य साधना में तनिको सुस्ती नइखे आइल. हमार बहुत-बहुत शुभकामना.


सीमा सिंह के ‘जानी दुश्मन’ – Anjoria\nJune 14, 2013 Editor फिल्म, मनोरंजन 0\nसिनेमा भोजपुरी के नाचत गुड़िया सीमा सिंह के बेवहार अइसन ह कि उनुका के केहु दुश्मनी काहे करी. बाकिर कहे वाला त कहबे करीहें. ख़बर बा कि सीमा सिंह अब निर्देशक जगदीश शर्मा के फिलिम ‘जानी दुश्मन’ में अपना चाहे वालन के आपन नया लटका झटका देखइहें. फिलिम के शूटिंग पूरा हो गइल बा आ सीमा सिंह क आयटम नम्बर एकर सबले बड़ खासियत बतावल जात बा.\nसुपर स्टार पवन सिंह आ पाखी हेगड़े अउर सुशील सिंह के मुख्य भूमिका वाली एह फिलिम के निर्देशक हउवें जगदीश शर्मा.


श्रीदेवी के मौत के राज गहिराइल – टटका खबर\nFeb 27, 2018 मौत के राज, श्रीदेवी\nदुबई,26 फरवरी(वार्ता). बॉलीवुड अभिनेत्री श्रीदेवी के मौत के कारण पहिले “कार्डियक अरेस्ट” बतावल गइल रहुवे बाकिर अब ई मामिला गहिरात जात बा. दुबई पुलिस के कहना बा कि होटल के बाथरूम के बाथटब में बेहोश होके गिरला का बाद डूबला से उनुकर मौत भइल बा. पुलिस के इहो कहना बा कि उनुका खून में अल्कोहल के अंश मिलल बा आ शायद नशा का चलतो ई हादसा भइल.\nदुबई पुलिस एह मामिला के जाँच करे ला दुबई के सरकारी वकील के सउँप दिहले बिया. पुलिस के कहना बा कि पोस्टमार्टम रिपोर्ट से ईहे निकलल कि श्रीदेवी के मौत बेहोश हो के बाथटब में गिरके डूबला से भइल बा. एह मामिला के दुबई के सरकारी अभियोजन विभाग के दे दीहल गइल बा जो एह मामिला में नियमित विधिक कार्रवाई करी.\nएही सभ का चलते श्रीदेवी के देह भारत ले आवे में अबहीं समय लागे वाला बा. पुलिस के कहना बा कि ऊ कबो ई नइखे कहले कि मौत दुर्घटना से भइल बा. कवनो डॉक्टरो ई ना कहि सके कि ई मौत डूबला से भइल बा कि डूबवला से. पुलिस पता लगावत बिया कि ओह बेरा उनुका साथे के के रहल.\nअपराध देश-दुनिया शिक्षा


टटका खबर, बुध, ३० जून – Anjoria\nटटका खबर, बुध, ३० जून\nJun 30, 2010 news in bhojpuri, टटका खबर, भोजपुरी समाचार\nचन्द्रशेखर का वारिसन से बकाया वसूलल जाई\nप्रधानमंत्री रहे का दौरान चन्द्रशेखर वायुसेना के विमान के गैर सरकारी इस्तेमाल कइले रहले बाकिर ओकर भुगतान ना कइले. कुल् ५ करोड़ ९१ लाख रुपिया के बकाया उनका पर बा जवना के वसूली खातिर वायुसेना अदालत में मुकदमा दाखिल कइले रहुवे. उनकर मौत हो गइला का चलते अदालत ऊ अरजी बरखास्त कर दिहलस. अब वायुसेना के कानून मंत्रालय सलाह दिहले बा कि चन्द्रशेखर का पार्टी आ उनका वारिसन से ओह बकाया के वसूलल जाव.\nआठवीं तक के फीस माफ भइल\nयूपी का सरकारी स्कूलन में क्लास आठ तक कवनो फिस ना देबे के पड़ी. राज्यसरकार अपना सगरी स्कूलन के निर्देश भेज दिहले बिया कि आठवीं कक्षा तक विद्यार्थियन से कवनो तरह के फीस ना लिहल जाव. अबहीं क्लास तीन से पाँच तक के विद्यार्थियन के फीस माफ रहत रहुवे बाकिर कुछ दोसर शुल्क वसूलल जात रहुवे. निजी विद्यालयन के विद्यार्थियन के फीस देबे के पड़ी. निजी विद्यालय मनमाना फीस वसूले ले आ ओकनी पर कवनो तरह के रोक ना लगावल जाव.\nमेडिकल में प्रवेश खातिर अब एके गो इम्तिहान होखी\nकेन्द्रीय मानव संशाधन विभाग फैसला लिहले बा कि पूरा देश के सगरी मेडिकल, डेंटल, आयर्वेदिक, युनानी, होमियोपैथी, सिद्ध वगैरह कालेजन खातिर एके गो प्रवेश परीक्षा लिहल जाई जवना के संचालन सीबीएसई बोर्ड के दिहल जाई. पहिले हर राज्य में अलग अलग इम्तिहान होत रहुवे आ कई गो कालेज आपन प्रवेश परीक्षा अलगा से लेत रहुवन जवना चलते विद्यार्थियन के खरचा आ परेशानी दुनु बेसी होत रहुवे. एही तरह मेडिकल पीजी के पढ़ाईयो खातिर एके गो प्रवेश परीक्षा पूरा देश खातिर होखी. निजी कालेजनो के ओही परीक्षा का माध्यम से आपन मैनेजमेंटो कोटा वाला सीट भरे के पड़ी.\nछत्तीसगढ़ में फेर नक्सली हमला, २६ गो जवान के मौत\nछत्तीसगढ़ में नक्सली फेर एगो सीआरपीएफ कंपनी पर हमला बोल के कम से कम २६ गो जवानन के मार दिहले. मरे वालन के संख्या अउरी बढ़ सकेला काहे कि अबही पूरा लोग घटना स्थल से निकालल नइखन जा पावल. नक्सली ओह टुकड़ी पर तब हमला कर दिहले जब ऊ लोग एगो रोड ब्लाक साफ करा के लवटत रहुवे. नक्सली एगो पहाड़ी का उपर से जवानन के घेर के फायरिंग झोंक दिहले.\nइज्जत बचावे खातिर महतारिये बेटी के जानले लिहलसि\nभदोही में निबिहा गांव में एगो औरत अपना सोलह साल के बेटी के गड़ांसा से गरदन काट के मार दिहलस. महतारी ओह लड़की के अपना उमिर से दुगुना के प्रेमी का साथे कई बार देखले रहुवे आ मना कइलो पर ऊ लड़की मानत ना रहुवे. लड़की के बाप मुंबई में टैक्सी चलावेला, महतारी के गिरफ्तार कर लिहल गइल बा आ ऊ आपन अपराध कुबूल लिहले बिया. कहलसि कि बार बार मना कइलो का बाद बेटी मानत ना रहुवे आ ऊ अपना महतारिये के जान ले लेबे के धमकी दिहले रहुवे.\nअमरनाथ यात्रा का मौका पर जानबूझ के काश्मीर में बवाल\nअमरनाथ यात्रा पर निकलल १३ सौ यात्रियन के पहिला जत्था काल्हु जम्मू से रवाना भइल. अमरनाथ यात्रा २५ जुलाई ले चली आ एहमें करीब पाँच लाख यात्री शामिल होखे के अनुमान बा. साल २००८ से हर साल अमरनाथ यात्रा का समय काश्मीर में जानबूझ के बवाल पैदा कर दिहल जाला. अबकियो कुछ शरारती तत्व माँग कइले बाड़े कि अमर नाथ यात्रा पन्द्रहे दिन में खतम करा दिहल जाव.\nमौलवी के पिटाई से दिल के सुकून मिलल\nलखनऊ के एगो शिया मुस्लिम महिला सुल्तानुल मदारिस के मौलवी मूसा रिजवी, असगर, आ सादिक के पिटाई कर दिहलस जवना का बाद ओकरा के पकड लिहल गइल. पकड़इला का बादओ ओह महिला के कवनो पछतावा ना रहे आ कहलसि कि एह मौलवियन के पिटाई कर के ओकरा दिल के कतना सुकून मिलल बता नइखे सकत. ओकर कहनाम बा कि ई मौलवी ओकरा पति से घूस ले के तलाकनामा जारी कर दिहले जबकि शिया सम्प्रदाय में महिला के मौका दिहला बिना तलाक ना हो सके.\nकॉलेज प्रिन्सिपल दू टर्म से बेसी ना रह पइहे\nविश्वविद्यालय अनुदान आयोग फैसला लिहले बा कि अबसे नियुक्त होखे वाला प्रिन्सिपल के कार्यकाल पांच साल से बेसी के ना होखी. कार्यकाल पूरा भइला का बाद अगर ऊ दुबारा बनल चहीहें त उनका फेर से चयन समिति के समूचा कार्यवाही झेले के पड़ी. कवनो सूरत में दू कार्यकाल से बेसी केहू प्रिन्सिपल ना रह पाई. बाकिर पहिले से बहाल हो चुकल प्रिन्सिपल लोग पर ई नयका नियम ना लागी.\nभाजपा विधायक के सात साल के जेल\nकंधमाल दंगा का दौरान भइल एगो हत्या का आड़ोप में भाजपा विधायक मनोज प्रधान आ उनका एगो साथ के सात सात साल के कैद के सजा सुनावल गइल बा. कंधमाल में एगो हिन्दू धर्मप्रचारक के हत्या का बाद जनाक्रोश उमड़ल रहुवे आ ओही दौरान कुछ लोग के हत्या हो गइल रहे. अबही प्रधान पर तीन गो अउरी केस बाकी बा जवना के फैसला आवे वाला बा. एकरा पहिले पांच गो केस में मनोज प्रधान के बरी कर दिहल गइल रहे.\nखेल का दुनिया से\nआस्ट्रेलिया के पूर्व प्रधानमंत्री जॉन हावार्ड के आईसीसी के भावी अध्यक्ष बने के सपना टूट गइल जब टेस्ट खेले वाला सात गो देश उनका नाम पर विरोध दर्ज करा दिहले. बस तीन गो देश आस्ट्रेलिया, न्यूजीलैण्ड, आ इंगलैण्ड उनका समर्थन में बाड़े. हावार्ड साल २०१२ में शरद पवार का बाद अध्यक्ष बनतन. ओने फीफा वर्ल्ड कप में काल्हु पारागुवे जर्मनी के आ स्पेन पुर्तगाल के हरा दिहुवे. गलत फैसला देबे वाला रेफरियन के आगे का मैचन में ना राखल जाई.\nटटका खबर, मंगल, २९ जून\nमनोज तिवारी का पहल पर भोजपुरी सिनेमाकर्मियन के रेलभाड़ा में छूट


भीमा शंकर ज्योतिर्लिंग के दर्शन : एगो ना भुलाए जोग यात्रा – Anjoria\nभीमा शंकर ज्योतिर्लिंग के दर्शन : एगो ना भुलाए जोग यात्रा\nAugust 31, 2015 Editor निबन्ध, साहित्य 1\nकाल्हु भोरे क निकलल रात एक बजे घरे पहुंचनी. ए साल के सावन में बलिया बनारस ढेर इयाद आइल बाकि महाराष्ट् में भीमा श॔कर ज्योतिर्लिंग के दरस परस खातिर कइल यात्रा अपना आप में अनूठा आ अविस्मरणीय रहल. पहाड़, झरना, बन से होत प्रकृति के अनुपम सुघराई, उहो झिमिर-झिमिर बरखा में. रहस्य रोमांच से भरल, हरियरी के ई निसर्ग सुघराई खाली देखल आ अनुभव कइल जा सकेला. घुमरियावत ऊँचाई वाली सड़कन से गुजरत, बादर का दीरघ जाल में कुहा आ भाप लेखा धुआँ से तोपाइल गरब से छाती उतान कइले ऊँच परबत चोटियन के ‘योगमुद्रा’ हमके बारंबार हैरत में डालत रहे. हम सोचत रहलीं कि आदिदेव महादेव के ढेर ज्योतिर्लिंग नदियन का आसपास, पहाड़न आ जंगलन का निसर्ग रूप वाला स्थाने पर काहे बा ? चमक दमक, आ साज सज्जा से बिरत, एतना सरल, एतना मौलिक कि सादगी लजा जाय तवन देव हमनी के ई भोला बाबा हउवन. बन के बेलपत्तर, भाँग-धतूर, मदार आ बनफूलन से सजे आ खुश होखे वाला अइसन उघार-निघार, अगड़धत, बउड़म देवता दुनिया में कहाँ मिलिहें ? ई हमनिये का लोक में नू भेटइहें काहे कि उनका चिता भसम रमावे वाला बैरागी रूप का पाछा छिपल सुन्दर, सत्य शिव (कल्यानकारी) रूप आदि काल से लोक मंगल क सिरिस्टि (सृष्टि) करत आइल बा.\nपुरान पोथियन में शिव क कतने खिस्सा कहनी बा. उनुका गिरहस्थियो के चरचा बा. उनका पूजा, साधना क बिधि-परंपरा आ अभिषेक क लूरो ढंग बतावल बा; बाकि ए औढरदानी के अइसन प्रकृत-रूप कि बरखे-बूनी से जुड़ा जइहें. इनका स्वागत में बदरवो रूई का फाहा अस गलइचा आ कालीन बन जइहें स. बाकि जइसे उनका एहू से मतलब नइखे. अइसन गुनिया कि एकदम निछक्क निरगुनिया, पलिवारो वाला बाड़न आ पाथर लिंग रूप में पुजात बाड़न. जहवाँ बिराजत बाड़न, ऊ बन जंगल आ दुर्गम पहाड़न वाला बीहड़ पथ बा. भीमोशंकर लिंग बे पहाड़ बन घोरियवले कइसे मिलित ? इहाँ त्रयम्बकेश्वरो लिंग नासिक का लगे बा. मुम्बई से गइलीं त अइसहीं पहाड़ के ऊँचाई लाँघत, बन क्षेत्रन से जाए के परल. ओहू घरी बदरी आ कुहा से तोपाइल पहाड़न क अनगिन चोटी लउकली सs, ओहू बेरी भींजत-नहात दर्शन भइल रहे. उहाँ गोदावरी नदी मिलल आ इहवाँ भीमा नदी. एहू बेर मुम्बइये से जात बानी.\nहमके बुझला ड्राइवर टेढ़ रस्ता पर घुमा देले बा, दू-तीन गो पहाड़ लाँघ चुकल बानी; बाकिर बाबा बाड़न कि निगिचाये क नाँवें नइखन लेत. अबही सड़क क बोर्ड प टाँकल लउकल हा “भीमाशंकर 92 किलोमीटर”. टेढ़ मेढ़, ऊंच खाल पहाड़ सड़क, कई हाली त एकदम समकोने पर घूमल बा. हमनी क यू.पी.,बिहार रहित त एही सड़किया प हजारन गड़हा आ ऊढ़ुक मिलित; ‘सावधानी हटल कि दुर्घटना घटल’. गनीमत बा कि ई महाराष्ट्र हवे. एही तरे पछिला साल हम ओंकारेश्वर (मध्य प्रदेश) गइल रहलीं त सड़किया बरोबर आ चिकनाह मिलल रहे. उहवों बन पहाड़ी भेंटाइल रहे; डहरी में ओतना ना; बाकि जब नर्मदा नदी तट आइल त ओंकार परबत मिलल. नदी का ओपार सटले ओंकारेश्वर आ एह पार अमलेश्वर (ममलेश्वर). नदी पर तीन गो बढिया मजबूत पुल पैदल आवे जाए खातिर. ओइसे नीचे नदियो में एह पार से ओ पार जाए खातिर पाँच कि दस रुपया मे चटपट नाइ आ स्टीम बोट रहे. बगले में नर्मदा डैम रहे, ओ बेर का यात्रा क अलगे सुख सवाद भेंटाइल रहे. उहवाँ सरकारी इंतजाम बड़ा टंच रहे. नर्मदा के पानी, क्षिप्रा (शिप्रा) नदी में मिलावे खातिर मोटे मोटे पाइप बिछावे क काम रातो दिन चलत लउकल. अब त ऊ पूरा नियरा गइल होई. बारह ज्योतिर्लिंग में ओंकारेश्वर का अलावा ओइजा उज्जैन में महाकालेश्वर बाड़न शिप्रा का पावन तट पर. उहाँ क चाक चौबंद इंतजाम में एम.पी.टूरिज्म लोगन का ठहरे खातिर बढियां रिसार्ट बनवले बिया. ओंकार पर्वत अजुओ अपना कथा किंबदन्तियन का अनुसार मौलिक सुघराई लेले विराजमान बा. हम उहाँ रात भर रुकलो रहलीं. जान लीं कि ओघरी उहाँ से आवे क मनवे ना करे. बाकिर हमरा इन्दौर लवटे के रहे; तबे दुसरा दिन उज्जयिनी का शिप्रा नदी आ महाकालेश्वर के दर्शन हो पाइत.\nभीमाशंकर के एह डहर में अब्बे एक घँटा पहिले “मालसेज घाट” नाँव से प्रसिद्ध ऊँच पहाड़ क ऊ कटान प्वाइंट गुजरल हा. नया जुग के लइका लइकिन खातिर एने क नैसर्गिक पर्बतीय सुघराई पिकनिक स्पाट क मजा देत बा. कतने जियतार जल प्रपात, झरना आ पहाड़ काट के ठहराव थल(स्पाट) साइत नवहा मन का सेल्फी आ यादगार फोटो लेबे खातिर उकसावेला.\nटप्पा टोइंया, नियरा-दूर बसल गाँव आ सुघ्घर खेती लउकत बा ऊंच पहाड़ का उपरो. हम अचंभित बानी एह कृषि के उपजाऊ उन्नत रूप के देखि के. बरखा का जल के रोक-बान्हि के रोपल धान लहलह करत बा. ऊखि, मकई (मक्का) अतना बियार कि अपना जवार क खेती मन परले लाजो लागत बा. हँसत बिहँसत छोट गाँवन के सामरथ आ पुरुसारथ साफे लउकत बा. सड़क का किनारा बाल भूजि के बेचत कतने लइका उपरा पहड़वो प मिलल रहले हा सs. अब फेर हमनी का तिसरका ऊंचाई प चढ़ जा रहल बानी जा. फेर ऊहे टेढ मेढ़ घूमावदार पातर सड़क, सामने से छोट गाड़ियन क रेला. महादेव का दर्शन में जोखिमो बहुत बा. तबो हजारन लोग जा रहल बा, ना जाने कतना सरधा विश्वास आ साध-सपना गँठियवले. हमहूँ ओही लोक मे बानी. सँगे हमार सहचरी पत्नी आ छोट बेटी बिया. ओ लोगन क साध सपना, सरधा अलगा बा हमरे संग जोराइल, नथाइल. पहाड़ के एह तिसरकी ऊँचाई का बाद फेर नीचे क ढलान. त बाबा भीमाशंकर नीचे बाड़न का बुझला ?\nपहुँचला पर गाड़ी पार्किंग के अजब व्यवस्था नजर आइल. हमनी के अढ़ाई किलोमीटर पहिलही रोक दिहल गइल. एकोरा ऊबड़ खाबड़ ऊंच पहाड़े पर हजारन गाड़ियन का बीच हमरो गाड़ी ठेल दिहल गइल. अब पैदले रूट मार्च. आगा एक किलोमीटर बाद दोसर पार्किंग रहे. उहों हजार गाड़ी ठुँसाइल लउकली सs. हलांकि लोगन के ढोवे खातिर सात आठ गो मिनी बसो ठकचल जात लउकली स; बाकिर सैकड़न लोगन सँगे हमनियो का पैदले गइल नीक लागल. राह भर पहाड़ से झिर झिर झरत छोट छोट झरना आ बनवृक्ष. पहुंचला का बाद एक किलोमीटर के लमहर लाइन. ओहू के एकदम नीचे उतरे के रहे. सड़क का दूनो बगल सैकड़न गो दोकान खाये पिये के. बाल उसिनल आ भूंजल दूनो. केरा आ सेब. लाइने में चार घंटा अउर लाग जाई, लवटत लोगन मे से एगो भाई बतवले कि नीचे उतरला प मंदिर का सहन मे पांच सौ रुपया में पास मिलत बा. ओहू खातिर लाइन बा. हमनी का लाइन मे से बहरिया गइनी जा. सीढी उतरत बहुत नीचे मंदिर परिसर मे व्यवस्था संस्था कार्यालय से तीन गो पास लेके बिशेष लाइन मे लगनी जा. ऊहो मंदिर का दुअरिया पर जनरल लाइने मे मिलत रहे. फेर ऊहे भीड़. तबो बड़ा ढंग से दरसन भइल. लवटे का बेर फेर अढाई किलोमीटर पैदल ऊंच चढ़ाई वाली सड़क. गोड़ पांच पांच किलो के भारी तब्बो सब्बुर आ उछाह. सैकड़न लड़िका मेहरारू तिरपित भाव लिहले लवटत रहे.\nएह कठिन, ना भुलाय जोग यात्रा क अउर आजू बाजू कतने अकथ कहानी बा. सोचीं त बहुत कुछ, ना सोचीं त कुछ ना ! एगो ईहो कि जात खा आ लवटत खा के अलगा अलगा अनुभव में सराहे जोग नागरिकता देखे के मिलल. कतने जगहा गाड़ियन क जाम पुलिस ना एने क भलमानुस लोग छोड़ावत लउकल. रात खा दस बजे, का बाद जब हमनी का जाम मे फँसल रहनी जा, त उहां के पब्लिक वालंटियर बन के जाम छोड़वलस. आगा त पुणे वाली शानदार एक्सप्रेसवे मिल गइल आ हमनी का थाकल मानल, बाकि तृप्त मन घरे पहुंचलीं जा.\n(31 अगस्त 2015)\nभीमा शंकर ज्योतिर्लिंग\nabhay krishna tripathi "vishnu"\nyatra badhiya ba.. baki ek baat kahe chaheb… shivpuran ke anusaar Bheemasankar Maharastra me nayeekhe.. shivpuran ke anusaar jyotirling Bheema shankar Assam me guvahati ke paas ba… kehu galat prachar se hi aaj ee stithi aa gayeel ba.. ehi tarah parali ke jyotirling ke dawa bhi maharastra me hokhe ke kayeel jala. baki sab janela ki parelyam jyotirling Baijnath Dham Devghar me ba.